
צו התעבורה  (עבירות קנס, התש"ס – 2000 – שיעורי קנסות (סעיף 3 והתוספת   לקנס).
 
היו"ר אברהם פורז:

	 אני מתכבד לפתוח את הישיבה הנוספת בנושא צווי התעבורה, עבירות קנס. האם מקובל עליכם שנגמור תחילה את ברירות הקנס ואז נחזור לשיטת הניקוד. הגענו לתקנה 148 א(א) במספר סידורי 192. מה זה פגיעה במכשיר קריאה?

חוה ראובני:

	148א(א):"לא יפגע אדם במכשיר קריאה, לא יחבל בו או באביזריו, לא יזיזו ולא ישחיתו בכל צורה שהיא, לא ישתמש בו אלא לצרכים כאמור בתקנה 144". הייתה תקופה שניסו להציב בכבישים מעין לוטומטים כאלה. מעירים פה שבתיקון האחרון של תקנות התעבורה, התקנה הזו בוטלה.

היו"ר אברהם פורז:

	 תקנה 148א(א) נמחקת.  תקנה 149 – שימוש בתמרור לתעמולה:

חוה ראובני:

	149: "לא ישתמש אדם בתמרור לצרכי תעמולה או פרסומת בדרך, או בקרבתה, בין בדמות התמרור בלבד, ובין בצירוף עם כל ציור או דבר אחר, אלא אם הורשה לכך בכתב ע"י רשות התמרור המרכזית".

היו"ר אברהם פורז:

	 האם זה חיקוי של התמרור ו הדבקה על התמרור הקיים.

שולמית שמעון:

	על התמרור הקיים זו תקנה קודמת שדברנו עליה, מספר 148 "לא יפגע אדם בתמרור או באביזריו".

דן לינק:

	למשל אם יש לך חנות נעלים, ובחלון הראווה תשים תמרור "עצור! כאן יש מכירה". זה אסור, וגם דברים דומים לזה. 

היו"ר אברהם פורז:

	 מהי התקנה האוסרת על הדבקת סטיקרים על תמרורים.

דן לינק:

	יש תקנה על השחתת תמרור.

יפעת רווה:

	תקנה מספר 148.



היו"ר אברהם פורז:

	 נשאיר את הקנס ב- 100 ₪.

חוה ראובני:

	 זו הטעיה של הציבור.

היו"ר אברהם פורז:

	 כשאני תולה שם רחוב בלונדון בחנות ברחוב אלנבי, מישהו חושב שהוא בלונדון? אם מותר לי להניח, לא הוגשה תביעה לפי הסעיף הזה. אם אני טועה אני אשמח אם תעירו לי על כך. נשאיר את זה 100 ₪. נעבור לתקנה150 על רכב שעשועים. מהי ההגדרה של רכב שעשועים?

חוה ראובני:

	אין לזה הגדרה.

היו"ר אברהם פורז:

	 הכוונה למכוניות הנעות עם חשמל? תבדקי את ההגדרה.

צבי יוזנט:

	ההגדרה הכוללת לרכב זה כל מה שמונע בכוח מכני.

אתי בנדלר:

	קורקינט לא נחשב?

חוה ראובני:

	 150."לא ינוע אדם ברכב שעשועים בכביש", להבדיל ממדרכה," אלא אם הכביש יוחד למשחקי ילדים בהתאם לתקנה 31. שוטר רשאי להורות למי שמשתמש ברכב שעשועים בכביש או בדרך לא ייחודית למשחקי ילדים, להפסיק את הנסיעה ברכב כאמור, להרחיק את הרכב, להביאו לתחנת המשטרה"

היו"ר אברהם פורז:

	 נקבע על זה 100 ₪, יש לי הרגשה שלא הוגש דו"ח מעולם על עבירה כזו.

דן לינק:

	לעומת זאת כבר היו לוויות.

היו"ר אברהם פורז:

	 זה שהורים לפעמים טיפשים ונותנים לילד לעשות שטויות, הוא לא חייב בשביל זה את רכב השעשועים הוא יכול סתם לעשות שטות בכביש. 

דן לינק:

	אבל לא קורקינט עם מנוע חשמלי בכביש.

היו"ר אברהם פורז:

	 זה אסור, זה רכב מנועי, יש הרבה דברים בתחום האפור, כמו הכיסאות המתנייעים של הנכים. זה לכאורה רכב מנועי וטעון רישוי מספר ולוחיות. 

חוה ראובני:

	 הנושא של הקלנועית הוא נושא שחיפשתי ולא מצאתי, ישנה אמונה רווחת שמקורה במכתבים שיצאו ממשרד התחבורה בעבר, שזה רכב שלא חייב ברישוי.

היו"ר אברהם פורז:

	 משפטית זה רכב מנועי או לא?

חוה ראובני:

	 משפטית זה עומד בהגדרת רכב מנועי.

צבי יוזנט:

	יש לזה פטור.

חוה ראובני:

	 אין לזה פטור, זה לא פורסם ברשומות. דוד יכין פעם כתב מכתב. יש הוראה שכסא גלגלים הוא פטור, וכסא גלגלים לנכה מוגדר כנוסע עד 10 קמ"ש. קלנועיות נכנסו פעם להגדרה הזו, היום קלנועיות נוסעות 13 קמ"ש, אז הם כבר יצאו מההגדרה הזו ולא חל עליהם הפטור של כסא גלגלים, והנושא נשאר לא מוסדר.

אריק סטרוקטביץ:

	אם יורשה לי להעיר הערה, אני אריק סטרוקטביץ מהסתדרות הנכים. הם נוסעים על הכביש לא בגלל שהם נהנים לנסוע על הכביש, אם היו רמפות לעליה למדרכה, כמו באירופה ובארצות הברית לא הייתה בעיה.

היו"ר אברהם פורז:

	 גם כשיש רמפה לעליה למדרכה, כזו שמיועדת לעגלות תינוק, אפשר להתהפך על הכלי הזה. הגלגלים קטנים והשיפוע גדול ואם אתה בא לזה מזווית ולא ישר לגמרי, אפשר להתהפך. בעולם ישנה מגמה לעשות יותר שבילי אופניים, ואז, אני מניח שכשמתכננים את שביל האופניים צריך לתכנן אותו שיתאים גם לכלים כאלה.

חוה ראובני:

	 151. שימוש בדרך שלא כדין: "לא יעשה אדם ללא סמכות על פי דין, ולא ירשה לאחר לעשות מעשה שיש בו כדי לצמצם, לסכן או למנוע את השימוש הכללי בדרך, להקטין את מהירות הנסיעה המותרת בה, או להפריע את התנועה החופשית. עשה אדם מעשה כאמור בתקנת משנה (א) על פי סמכות כדין..."- - -

היו"ר אברהם פורז:

	 מדובר על אדם שעושה מהמורות בכביש?


שולמית שמעון:

	זה סעיף שמשרת בעיקר את הסיפור של עבודות בכביש. כאשר אנחנו מדברים על עבודות בכביש, אנחנו מדברים על היתרים הניתנים ע"י משטרת ישראל, ותנאים. יש עבודות שמבוצעות ללא היתר, ויש חריגה מתנאי ההיתר. הסיפור הזה מעוגן בשתי התקנות 151, ו- 152, ואני מציעה לדבר עליהם בחבילה אחת.

היו"ר אברהם פורז:

	 נשמע גם את תקנה מספר 152.

חוה ראובני:

	 אני אסיים את תקנה 151: "עשה בה מעשה כאמור בתקנת משנה (א) על פי סמכות כדין", כלומר קיבל היתר לעשות כך, "חייב הוא לסיימו ולהחזיר את המצב לקדמותו מייד אחרי שהסתיים הצורך במעשה. לא יתקין אדם, לא יציב לרוחב הדרך, אמצעי חסימה מכל סוג שהוא, לרבות שרשרת כבל, חוט ברזל או מחסור אחר כיוצא באלה. הוראות תקנת משנה (ג) יחולו גם על רשות מקומית, אך לא יחולו על מחסום שבכניסה לחצרות למפעלים, למגרשי חנייה וכניסה למקומות אחרים המאושרים בידי רשות התמרור המרכזית, ולא יחולו על מקומות עבודה או דרכים בשלבי עבודה כאמור בתקנה 167"

	152. "לא יניח אדם על פני הדרך, ולא יגרום לכך שיניחו עליה כל דבר העלול לסכן להפריע או להטריד את עוברי הדרך או את כלי רכבה, או לפגוע בהם באופן אחר. אם עשה כן, או אם דבר כאמור שבהחזקתו או שהונח בשבילו על פני הדרך, נמצא על פי הדרך, יסלק אותו מייד מעל פני הדרך. מי שהניח או שגרם שיונח על פני הדרך, או שהונח בשבילו על פני הדרך דבר כאמור בתקנת משנה (א), ואין אפשרות סבירה לסלקו מייד, יסמן אותה כאמור בתקנת משנה (ד). 

בתקנת משנה (א) ו-(ב) הנחה לרבות פתיחה, (ג) המרחיק מן הדרך רכב שנפגע או נשבר, יסלק כל זכוכית או כל חומר מטריד אחר שנפל מן הרכב על פני הדרך. הממונה על תיקון הדרך יגדור ויסמן באופן שאותה רשות התמרור, את מום העבודה ואת חומרים שמשתמשים בהם לתיקון הדרך לאחר שערך אותם בערמות.  בזמן תאורה יסמן גם באור צהוב מהבהב אשר ייראה על ידי נוהג הרכב המתקרב ממרחק של 150 מטרים. כמסומן ממקומו החומרים, כאמור בתמרור שמחזירי אור תקניים בכל שטחו, רשאי הממונה על תיקון הדרך, שלא לסמנם באור צהוב מהמבהב כאמור".

שולמית שמעון:

	הקנס שהוצע על שתי התקנות האלה, כנראה קצת פוספס לגבינו, ואנחנו מבקשים החמרה כאן. זו הדרך היחידה לאכוף כלפי מבצעי עבודות בכביש ללא היתר וכלפי אלה שחורגים.

היו"ר אברהם פורז:

	 זו עבירה מאד חמורה בעיני, לפעמים משאירים בור בכביש, זה מאד מסוכן.

שולמית שמעון:

	גם אנחנו חושבים כך ומבקשים קנס של 1000 ₪ על עבירה זו.

אתי בנדלר:

	 זה כולל גם מדרכות?

שולמית שמעון:

	זה כולל גם מדרכות.

לאה ורון:

	גם אם מישהו מוציא כסא על המדרכה?

היו"ר אברהם פורז:

	 האם אפשר להבדיל בתקנה בין הדברים קלים לדברים החמורים?

יפעת רווה:

	אפשר לעשות הבחנה בין מדרכה לכביש.

היו"ר אברהם פורז:

	 אם מישהו מוציא כסא למדרכה ומאלץ מישהו לרדת לכביש, זה לא טוב אבל זה לא נורא לעומת מישהו שמשאיר בור בכביש. זו לא אותה רמת חומרה שמישהו חוסם את המדרכה, נניח שהוא פורק רהיטים ומאלץ הולכי רגל לרדת לכביש, אני לא אומר שזה לא חמור, אבל אי אפשר להשוות לאדם שהשאיר בור פתוח. 

יפעת רווה:

	זה כמו חנייה על מדרכה.

היו"ר אברהם פורז:

	 אז מה אתם מציעים?

יפעת רווה:

	250 לגבי מדרכה, ו- 1000 על היתר.

היו"ר אברהם פורז:

	 אני מוכן ל- 1000 על היתר. לדעתי, מישהו שמשאיר בור או מהמורה או מכשול לא מסומן, בעיקר בלילה, זה יכול להיות קטלני.

חוה ראובני:

	 153. גרימת נזק לדרך: "לא ינהג אדם ולא יגרור רכב שגלגליו, חישוקי גלגליו, או כל חלק אחר ממנו, מטענו, אביזריו או ציודו, גורמים או עשויים לגרום נזק לדרך או הפרעה לתנועה, בין בשל מבנה הרכב או מצבו, בין בשל החזקתו הלקויה, אלא לפי היתר של קצין משטרה".


היו"ר אברהם פורז:

	 אלו שני דברים שונים לגמרי, נזק לדרך זה עניין פיזי, והפרעה לתנועה זה סיפור אחר.

דוד בוקר:

	למשל רכב שנוסע רק על הג'נטים, הוא הורס את הכביש.

צבי יוזנט:

	מה אם יש לי פנצ'ר? זה לא הגיוני.

היו"ר אברהם פורז:

	 למה זה מאוחד, אלו צריכות להיות שתי תקנות שונות. נסיעה ברכב שגורם נזק פיזי זה סיפור אחד והפרעה לתנועה זה דבר אחר.

דן לינק:

	להפרעה לתנועה יש תקנה מיוחדת אבל זה באופן שבו אתה נוסע גם ברכב נורמלי, כאן מדובר על רכב לא נורמלי שהמבנה או אופן התנועה בו מפריע לתנועה. למשל, בכתפת כותנה שאתה גורר בה משהו שגורם נזק לכביש ובגללו רכב אחר צריך לברוח או לעקוף אותך. ההגדרה הרגילה של הפרעה לתנועה חלה על רכב פרטי.

היו"ר אברהם פורז:

	 אותה כתפת יכולה להיות טובה מאד ולא גורמת נזק לכביש אלא רק מפריעה לתנועה, ויכול להיות רכב אחר שלא מפריע אבל גורם נזק לכביש. אלו שתי דיסיפלינות שונות.

דן לינק:

	כאן מדובר על נזק לכביש.

חוה ראובני:

	 יש תקנות ספציפיות לגבי הפרעה לתנועה ולא משתמשים ספציפית בזה. אני אקרא את המשך התקנה:(ב)" לא ינהג אדם ולא יגרור בכביש שנסלל ושופר לתנועת כלי רכב או בשוליו, רכב שחישוקי גלגליו עשויים מתכת ואינם בעלי צמיגי גומי או מצופי גומי".

אתי בנדלר:

	 אז אסור למכוניות כאלה בשום תנאי לנסוע בכביש?

חוה ראובני:

	 הוא יכול לקבל היתר.

היו"ר אברהם פורז:

	 אי אפשר לנסוע באופניים כמו פעם, בלי הצמיג רק על החישוק. מה אתם מציעים על עבירה הזו?


צבי יוזנט:

	אנחנו מציעים כמו שכתבנו מ- 210 ל- 250 ₪, לא שינוי מהותי. להשאיר את זה כמו שזה.

היו"ר אברהם פורז:

	 נשאיר את זה 250 ₪ אם כי מישהו שגורר פח גדול על הכביש זה חמור, אבל אז אולי תעמידו אותו לדין.

חוה ראובני:

	 154. תיקון רכב בדרך: 
(1) "לא יתקן אדם רכב בדרך או במקום חניה ציבורי.
(2) נתקלקל רכב בדרך, תוך כדי נסיעתו, קלקול קל המעכב את התחלת הנסיעה או המשכתה", אני מניחה שהכוונה לפנצ'ר, או דברים מהסוג הזה, "מותר לתקנו במקום שארע הקלקול ובלבד שלא יגרמו על ידי כך מטרד ו אי נוחות לעוברי דרך או במקום החניה הציבורי, ושהרכב יישאר באותו המקום אך לזמן הדרוש לתיקונו, ולא למעלה מ- 24 שעות, ובלבד שמקום התיקון איננו קטע דרך הגובל במוסך או בית מלאכה לתיקון רכב. 
(3) אדם המתקן רכב, או מחליף גלגל לא יימצא בכביש באופן שגופו בולט אל מחוץ לדופן הצדדי של הרכב כלפי זרם התנועה, אלא אם אין דרך סבירה אחרת לבצע את התיקון".

היו"ר אברהם פורז:

	 אתם אומרים שאדם לא יכול לתקן את המכונית שלו בחניה.

חוה ראובני:

	 מותר לתקן בדרך רק אם זה ארע תוך כדי נסיעה.

היו"ר אברהם פורז:

	 תקראי שוב את הרישא בבקשה:

חוה ראובני:

	"לא יתקן אדם רכב בדרך או במקום חניה ציבורי".

צבי יוזנט:

	אנחנו לא רוצים מוסכים ניידים. אם קרה לו פנצ'ר אז הוא יכול לתקן, אבל אם זה מוסכניק חאפר, והוא תופס מקום ומתחיל לתקן מכוניות, את זה אנחנו רוצים למנוע.

היו"ר אברהם פורז:

	 250 ₪ זה בסדר.

חוה ראובני:

	 155. גרימת זיהום על ידי רכב: "לא ינהג אדם רכב ולא יעמידו בדרך, אם הרכב מפריש גזים, עשן, שמן, או חומר דלק, במידה העולה על ההפרשה הרגילה בכל רכב מסוג זה, או במידה העשויה לגרום הטרדה לעוברי דרך, או לפגוע בבטיחות".

יפעת רווה:

	ישנה עבירה מקבילה בתחום של איכות הסביבה, ששם יש הבחנה בין סוגי רכבים, והם גם מודדים את זה בצורה יותר מדויקת. העבירה כאן היא בצורה הכי פשוטה של מדידה, שזה לפי עשן שחור, לפי העין. כאן הקבלנו את זה לדרגה הכי נמוכה שם, מפני שכאן זה כולל את המקרה הכי רחב.

היו"ר אברהם פורז:

	 זה לא רציני. זה אחת משתיים, או שזו הוכחה חותכה, או לא. אני לא יכול לעמוד ליד אגזוז ושהשוטר יהנהן ויגיד לי כמה העשן מזיק.

שולמית שמעון:

	אין לך כלי מדידה, והשוטר לא נמצא עם שום כלי מדידה נוסף אתו, לעומת ניידת של המשרד לאיכות הסביבה שנמצאת עם כל הבדיקות שלה. אתה חייב לתת כלי כלשהו בידי השוטר.

היו"ר אברהם פורז:

	 איך השוטר יחליט?

שולמית שמעון:

	בדרך כלל, בנסיבות המקרה הוא מציין מפורשות לגבי העשן, לגבי הריאות.

היו"ר אברהם פורז:

	 זה סובייקטיבי.

רוני אהרונוביץ:

	עבירת סולר ושמן זו עבירה חמורה מאד. לעומת עשן שחור שלא גורם לסכנה.

היו"ר אברהם פורז:

	 אתם בכלל רושמים דוחות כאלה?

שולמית שמעון:

	כן.

היו"ר אברהם פורז:

	למרות שזה בעייתי מבחינת היבט הראיה, אני רוצה שהקנס יהיה 500 ₪.

יפעת רווה:

	זה לא יהיה תואם את העבירה של איכות הסביבה.


אתי בנדלר:

	 לפי הערה שנשמעה כאן, אולי אפשר לעשות הבחנה בין חומרים אחרים לבין שמן. שמן וסולר על הכביש זה ממש מסוכן.

דן לינק:

	גם מיץ עגבניות שנשפך הוא מסוכן.

היו"ר אברהם פורז:

	 יש שאלה של פליטת עשן, שהיא לא בהכרח שולית.

אתי בנדלר:

	 אבל בתקנה הזו מתייחסים גם לשמן או חומר דלק וגם לעשן.

יפעת רווה:

	נוצר מצב שעל אותה עבירה, אם זה מכוח תקנות התעבורה זה יהיה 500 ₪, ואם זה מכוח איכות הסביבה זה יהיה 250 ₪.
היו"ר אברהם פורז:

	 אל תבואו אלי רק עם הקנס, תעשו רוויזיה בתקנה, תמצאו מכשיר מדידה ותראו אם הוא פולט יותר מכך וכך, ותציידו את השוטרים, בטח יש בעולם מכשיר כזה.

רוני אהרונוביץ:

	זו הבעיה, שאין קשר. עבירה של טפטוף שמן וסולר על הכביש, זו עבירה אולי מהמסוכנות שיכולות להיות בפקודות התעבורה ודוחפים את זה בקטע של זיהום סביבה.

דוד בוקר:

	בזה שוטר יכול להבחין, הוא צודק. כשמשאבת סולר או האינג'קטור נוזלים.

היו"ר אברהם פורז:

	 מי  מתמצא בטכנולוגיה של זה? יכול להיות שמשאבת הסולר תקינה, האגזוז מטפטף סולר על הכביש?

רוני אהרונוביץ:

	לא.

היו"ר אברהם פורז:

	 כל אחד יכול להבין שאם יש מיכל ויש מנוע ויש צינור, אז יכול לנזול באמצע.

צבי יוזנט:

	שיוודאו שהברזים סגורים כשהמכלית נוסעת, אפשר להקפיד על זה.

היו"ר אברהם פורז:

	 על השטויות אל תרשמו ועל דברים רציניים עבירת קנס של 1000 ₪.

חוה ראובני:

	 אולי כדאי להבחין בין נוזלים הניגרים על הכביש לדברים אחרים.

היו"ר אברהם פורז:

	 אני מזמין אתכם לפצל את התקנה. יש צדק בדברים שנאמרו פה, שמן או סולר שנוזלים על הכביש זה מאד חמור כי זה יכול לגרום לתאונה קטלנית. פליטת מזהמים זה סיפור של איכות סביבה, זה לא נעים אבל זה סיפור אחר. תפצלו את התקנה בין פליטת  עשן שנניח שנשאיר את זה בסדרי גודל של 500 ₪, לבין נזילה של חומר כזה שנעשה את זה 1000 ₪.

חוה ראובני:

	 אפשר לעשות את זה עכשיו בצו, על הפרשת גזים ועשן נשאיר את זה 250 ₪, בתיאום עם החקיקה של איכות הסביבה ו- 1000 ₪ על השאר.

רוני אהרונוביץ:

	אבל למה ברירת קנס על עבירה שגורמת לעשרות נפגעים קשה כל שנה?

חוה ראובני:

	 היא כבר אושרה בוועדת חוקה. הרבה יותר יעיל 1000 ₪ קנס.
156. חפץ נשרך: "לא ינהג אדם רכב כשחפץ נשרך ממנו על הדרך באופן הפוגע או הנוגע בדרך, למעט שרשרת הארקה המותקנת ברכב מטעמי בטיחות וקבועה מתחתיה ונשרכת מאחוריו". הצענו לזה 250 ₪.

היו"ר אברהם פורז:

	 בסדר.

חוה ראובני:

	 157. מניעת רעש עקב ליקויים: 
(1) "לא ינהג אדם רכב המשמיע רעש לא רגיל שמקורו בליקוי שברכב או בהזנחת הטיפול בו או בכל חלק ממנו, או בסידורו הפגום של מטען שעליו. 
(2) לא יגרום אדם על ידי רכב לרעש בדרך עירונית, אלא במידה הדרושה להפעלתו התקינה".

היו"ר אברהם פורז:

	 מה קורה אם האגזוז שלי השתחרר ומתחיל לעשות רעש, אני לא יכול  לנסוע למוסך? זה יהיה 500 ₪. זה למי שחותך לעצמו את האגזוז באופנועים האלה.

חוה ראובני:

	 158. ספורט בדרך: 
(1) "לא יתאמן אדם בדרך, לא יתרגל ולא יתעמל בה, ולא ישתתף במשחקים או בתחרויות ספורט, מרוצי אופנים ודומה, אלא אם ניתן לו או לקבוצת בני אדם שהוא נמנה אתה היתר לכך על ידי קצין משטרה ובהתאם לתנאי ההיתר. 
(2) הוראות תקנה משנה (א) לא יחולו על צבא הגנה לישראל או משטרת ישראל". מרוץ גולני יכול להתקיים.

היו"ר אברהם פורז:

	 כלומר, שני חבר'ה שיצאו לנתניה לבושים בבגדי ספורט ואופנים עוברים עבירה לפי תקנה זו?

חוה ראובני:

	 אדם היוצא לג'וגינג עובר עבירה לפי זה.

אפרים מגיד:

	אסור לרוץ בשוליים?

חוה ראובני:

	 דרך זה כולל מדרכה וכולל שוליים.

אתי בנדלר:

	 אז גם אסור לעשות הליכה ספורטיבית במדרכות.

שולמית שמעון:

	המשטרה לא אוכפת נגד מישהו שהולך הליכה כזו.

אתי בנדלר:

	 זו לא תשובה, לא ייתכן להשאיר נוסח גורף כזה מתוך הנחה שלא אוכפים. תביאו תיקון לתקנה.

היו"ר אברהם פורז:

	 אני רוצה לראות תקנה באופן שאומר שלא יעשו את זה אם יש בזה כדי לגרום הפרעה, נניח קבוצה של 100 רוכבי אופניים עולים על הכביש וחוסמים נתיב אז צריך היתר מראש, או נניח עושים את מרתון תל-אביב. אבל הפעילות הספורטיבית של האדם הבודד- - -

אתי בנדלר:

	 דרך כוללת כל מקום פתוח שיש לציבור זכות לעבור בה. זה פשוט בלתי מתקבל על הדעת.

צבי יוזנט:

	אפשר להעביר את זה רק לכביש ולא למדרכה?


יפעת רווה:

	רק שזה לא יעכב את הצו.

היו"ר אברהם פורז:

	 אתם מוכנים לתקן את התקנה?

אתי בנדלר:

	 זה חובה.

היו"ר אברהם פורז:

	 תכתבו שזה בהם כדי לגרום הפרעה או סיכון לתנועה. תוסיפי את המילים האלו.

חוה ראובני:

	 אבל אנחנו לא מתקנים את זה כעת. אולי זו תהיה הזמנה לדין.

אתי בנדלר:

	 100%, שתהיה הזמנה לדין, לא יוזמנו לדין אלא אם כן באמת יש הפרעה.

היו"ר אברהם פורז:

	 אני מציע לכם לפצל את התקנה, וכשזה גורם הפרעה אני מוכן לשים קנס יותר גבוה, אבל כשזה סתם אדם שרץ, אי אפשר לעשות מכולם עבריינים, זה לא הגיוני.

חוה ראובני:

	 אז אני מצמצמת את תחולת הקנס כאן למצבים שזה בגרימת הפרעה או סיכון.

היו"ר אברהם פורז:

	 אז זה יהיה 250 ₪.

חוה ראובני:

	 ואתם פשוט לא תזמינו לדין על כל היתר.

אתי בנדלר:

	 הייתי רוצה לעשות  מבחן ולשלוח בקשה להיתר למשטרה יתיר לי לעשות הליכה ספורטיבית במדרכה.

חוה ראובני:

	 159. נסיעה בירידה: "לא ינהג אדם ברכב מנועי בירידה, אלא כשאחד מהילוכיו מחובר או מופעל", לא בניוטרל.


דן לינק:

	במקום מחובר, אפשר לכתוב משולב?

חוה ראובני:

	 אנחנו לא מתקנים את התקנות.

רוני אהרונוביץ:

	למה לצמצם את זה רק לירידה, זה הולך גם בעליה ובמישור.

דן לינק:

	מפני שעוד שום דבר רע לא קרה כשעשו את זה בעליה.

היו"ר אברהם פורז:

	 בעבר בירידה זה לא שינה כי כל המערכות היו לגמרי מכניות, היום יש את הבוסטר של הבלמים ושום דבר בכלל לא זז כשאתה בעליה.

רוני אהרונוביץ:

	אנשים עומדים בניוטרל לפני רמזור וזה סיכון בטיחותי, כי אז אין כוח להאיץ אם יש מפגע.

דן לינק:

	אני מבקש ממך, שהעצות שאתה מקבל מהיועץ המשפטי, יהיו עצות רלוונטיות לדיון ולא עצות שמאריכות אותו סתם.

היו"ר אברהם פורז:

	 למי אתה מתכוון? רוני הוא לא היועץ המשפטי.

אתי בנדלר:

	 אני היועצת המשפטית.

דן לינק:

	סליחה.

היו"ר אברהם פורז:

	 אם זה נאמר באירוניה, מר אהרונוביץ הוזמן לפה כמומחה.

דן לינק:

	אז אולי לבקש מהמוחה שההערות שלו בקשר לעצם התקנה לא יהיו על הזוטות שאין להם שום דבר.


היו"ר אברהם פורז:

	 אני מבין שיש לכם יריבות רבת שנים.

דן לינק:

	אני מאד מכבד את דעותיו, אבל יש כאן דיון שיימשך שעות על שעות, אני מבקש רק להיות ענייניים.

היו"ר אברהם פורז:

	 אני אומר לך מהי חובתי. תקנה אחת כזו, יכול להיות שבעקבותיה יוגשו אלפי דוחות בשנה ואלפי ישראלים ישלמו קנסות. חובתי לקבל החלטה בעניין התקנות, ואני מתערב ומשנה פה ושם, אז אני שומע גם עצה מגורם שאיננו ממשרד התחבורה, לא כל התבונה ניתנה לא לי ולא לממשלה, אז אם זה מאריך את הדיון, זה מאריך את הדיון. למשל ההערה על הנזילה של חומר על הכביש שמאד מסוכן, היא לדעתי דבר מאד מועיל וחיוני, אז מכל מלמדי השכלתי גם אם זה ייקח עוד ישיבה. בינתיים יש תקנות והן עובדות בנוסח הישן. בוא נגיד שאם מכל הבעיות שיש לעם ישראל, התקנות האלה יתעכבו עוד חודש זו לא תהיה הבעיה הכי גדולה.

חוה ראובני:

	 אנחנו בתקנה 159 נסיעה בירידה.

היו"ר אברהם פורז:

	 250 ₪ זה בסדר גמור, למרות שאין לכם שום יכולת לאכוף את זה, אלא אם כן יהיה דכומטר בכל מכונית ויידעו שהכנסתי לניוטרל.

חוה ראובני:

	 160. מילוי דלק: "לא ימלא אדם את מיכל הדלק של רכב מנועי, ולא יסיר את מכסה פתח המכל, ונוהג ברכב מנועי לא יניח לאחר למלא את המכל ולהסיר את פתח המכל –
(1) כל עוד המנוע פועל 
(2) כל עוד הרכב נמצא בקרבת ש, עשן או אדם מעשן 
(3) אם הרכב הוא אוטובוס או רכב המוביל יותר מ- 11 אנשים, כל עוד יש בו נוסעים". בטיחות בתדלוק.

היו"ר אברהם פורז:

	 איך אני יכול לדעת שמישהו מעשן שם בסביבה? 250 ₪ זה בסדר.

אתי בנדלר:

	 למה לא מציבים שלטים שיש לכבות את המנוע כשממלאים דלק? כמעט אין נהג שאני מכירה שיודע על כך.

צבי יוזנט:

	זה יכול לגרום לפיצוץ, בסולר זה לא יכול לקרות כי סולר אינו מתלקח אבל בנזין כן.


היו"ר אברהם פורז:

	 נשאיר את זה 250 ₪.

חוה ראובני:

	 161. השלכת חפצים מרכב: 
(1) "לא יפיץ אדם מודעה, כרוז או נייר מתוך רכב. 
(2) לא ישליך אדם חבילה, צרור אשפה או פסולת או כל חפץ אחר מתוך רכב".

היו"ר אברהם פורז:

	 זה יהיה 500 ₪.

לאה ורון:

	 זה צריך כמה שיותר, לכל אלה שזורקים אשפה מהחלונות.

חוה ראובני:

	 165. שמירת לוחיות זיהוי: 
(1) "לא ינהג אדם ברכב אלא אם לוחיות הזיהוי שעליו הם במצב תקין ונקי ומותקנות באופן שקל להבחין ברשום על גבי הלוחיות לאור היום ובמזג אויר נאה – 
(1) ברכב  בעל ארבע גלגלים יותר ממרחק של 40 מטר לפחות 
(2) ברכב אחר ממרחק של 20 מטר לפחות. 
(2) לא ינהג אדם ולא ירשה לאחר לנהוג ברכב הרשום בישראל אלא אם כן הוא נושא עליו לוחיות זיהוי, סימני היכר מיוחדים שנקבעו לגבי הרכב על ידי הרשות המקומית".

היו"ר אברהם פורז:

	 זה בסדר 250 ₪. מה אני עושה אם אני נוסע בבוץ.
חוה ראובני:

	 אם נכנסת לבוץ אז תנקה אותם אחר כך, מדובר על יום בהיר.
 168. "שעות נהיגה ומנוחה", תקנה זו מדברת היא על הגבלת שעות נהיגה של נהגי רכב כבד ברכב ציבורי והיא נכנסת לפרטי פרטים. אדוני רוצה שאקרא את התקנה שעל פני עמוד שלם?

היו"ר אברהם פורז:

	 למה לא נעלה את הקנסות פה? הדבר הכי מסוכן בנהיגה בעיני זה שנרדמים על ההגה. כשעושים טעות, אפשר עוד לתקן, אבל כשאתה נרדם, זה מסוכן.

חוה ראובני:

	 יש בעיה בתקנה הזו ואנחנו מנסים לשנות אותה, ההגדרות בה של מה זה נהיגה ומה זה מנוחה, מסובכים מאד, וזה לא עומד בבית משפט.

היו"ר אברהם פורז:

	 הייתם אמורים לשים את המכשירים האלה.


חוה ראובני:

	 הבעיה לא הייתה לדעת מה הרכב עשה, נהיגה זו נהיגה בפועל או עבודה אחרת הקשורה ברכב מנועי. למשל יש מצב של נהג שמוריד קבוצת מטיילים, הם הלכו לעשות מסלול והוא שוכב מתחת לעץ וישן, האם זו הפסקה בנהיגה או זו לא הפסקה בנהיגה? לפי הניסוח פה זה לא ברור.

היו"ר אברהם פורז:

	 אתם צריכים להחליט מה אתם רוצים.

חוה ראובני:

	 אז עובדים ל תיקון התקנה הזו.

היו"ר אברהם פורז:

	 לדעתי ברגע שהאוטו עצר, והוא יכול לנמנם, ובמשאיות כבדות, וראיתי את זה באוטוסטרדות בחו"ל, אפשר לישון מאחורי המושבים ויש חניונים המיועדים לכך.

מוטי פלדמן:

	יש את זה גם בארץ, אבל איפה יש מקום להחנות משאית? אפשר גם בארץ לישון במשאית אבל אין היכן.

היו"ר אברהם פורז:

	 המטרה של תקנות היא קודם כל לקבוע את הנורמה, לקבוע אותה באופן ברור ולקבוע סטייה מהנורמה הניתנת להוכחה. אם אלו המלצות, אז חבל על ההמלצות, תעשו תשדיר הסברה ותחלקו פליירים. המטרה היא לקבוע נורמה ברורה. אם יש את המכשיר הזה הנקרא טכוגרף, המודד את השעות בפועל שכלי הרכב נסע על פני תקופת זמן, אז הפסקה צריכה להיות בחוץ. אם יצאת לשעתיים ונמנמת, אז אתה ערני.

חוה ראובני:

	 הבעיה היא שהגדרת התקנה כוללת בנהיגה גם חלק מההפסקה.

היו"ר אברהם פורז:

	 אז זה אבסורד. אתם חוקקתם את התקנה, אז תשנו אותה.

חוה ראובני:

	 עובדים על זה, זה לא פשוט לנסח את זה.

היו"ר אברהם פורז:

	 קחו דוגמא מחו"ל, אני יודע שמישהו ניסח את זה כבר שם. אין טעם לעשות רישומים והכל כשבסוף, כשבאים לאכוף זה נופל בין הכיסאות, ואז לא אוכפים את זה.

דן לינק:

	הסיטואציה הזו מקובלת בארצנו, מקובלת ולא נחמדת. אנחנו עובדים עכשיו על התקנה ועם כל הכבוד, אני חושב שצריך להחליט שעבירות, על התקנה הזו, גם אחרי שתתוקן, הן שוות 500 ₪ או 750 ₪ או 1000 ₪, ובין כה וכה התקנה המתוקנת תגיע לשולחן הזה, לפי החוק. לכן ני מציע לקבוע את העמדה העקרונית שלנו, ואני מסכים אתך שהתקנות צריכות להעמיד נורמה ברורה, אבל בוודאי שמעת, כי הרי אתה לא חדש בארץ, שיש לנו הרבה מתחכמים בארץ, ולצערי הרב, גם תקנות שתוקנו לכאורה, עם נוסח מאד מדויק, מותקפות השכם וערב על ידי מתחכמים למיניהם. 

בנוסח החדש של תקנה 168 נטפל כמיטב יכולתנו וגם נבקש, וביקשנו וקבלנו עזרה מבחוץ בניסוח החדש הזה, וכשהוא ינוסח מתוקן, הוא יגיע לשולחן הזה. אני חושב שכדאי שנחוה את עמדתנו העקרונית על מי שמפר את התקנה הזו, וכולם ביודעין. 
	
מוטי פלדמן:

	אחת הבעיות עם אוטובוסים, שלמעשה אין חניונים, אין מקומות לעצירה בשום מקום ולכן יש בעיה. יש בעיה מאד רחבה עם המונח "מנוחה" אם הוא עומד בנמל 8 שעות ומחכה להעמסה, האם זו מנוחה? האם זו עבודה?, זו בעיה מורכבת.

היו"ר אברהם פורז:

	 מה עושים בחו"ל?

מוטי פלדמן:

	בחו"ל התקנה מדברת על הנושא של דיני עבודה, היא אומרת שמותר לו לנסוע מספר שעות ביום, הוא יכול לחרוג מהם, ויש לו סך כל שעות בשבוע.

היו"ר אברהם פורז:

	 אני לא מדבר באספקט של דיני עבודה.

מוטי פלדמן:

	אבל זה מה שיש. בחו"ל מדברים גם על דיני עבודה, לא מדברים רק על בטיחות. יש ספר רכב לנהג, הוא כותב כל דבר.

היו"ר אברהם פורז:

	 הירדמות בכביש, בעיקר של נהג של רכב כבד, היא דבר הכי מסוכן שיכול להיות. לכן צריך לקבוע נורמות ברורות. עמדתי היא, שנכון שיכול להיות שהוא חיכה 8 שעות בנמל ולא עצם עין, וכבר מהשעה הראשונה שיצא מפתח הנמל הוא הרוס, אבל את זה אנחנו לא יודעים. אנחנו צריכים לעשות משהו במידה רבה של סבירות, והסבירות אומרת, נמדוד אפשרות של נטו, מרגע שהמנוע עובד, האוטו מתחיל לנסוע ועד שהוא עוצר, וננכה את השעה שהוא עצר בצד, כנראה שאין דרך אחרת. צריך ליצור נורמה ברורה שהפרתה תהיה סנקציה חמורה כי אחרת לא עשינו כלום.

לאה ורון:

	 סנקציה חמורה על מי? האם על הנהג, שהוועדה הזו שמעה בהזדמנות אחרת שבעלי חברות מעבידים אותם, או את בעל החברה?

מוטי פלדמן:

	בקשר לנושא הזה, בחוק שירות הובלה זה מתוקן ויש אחריות מוחלטת למנהל המשרד.

חוה ראובני:

	 תקנת משנה (ב) מדברת גם על מי שבידיו השליטה על רכב מנועי מהסוגים המפורטים, לא יניח לנוהג לנהוג אלא בהתאם להוראת תקנה זו, זאת אומרת שבעל חברת ההובלה חייב לאסור על הנהג.

היו"ר אברהם פורז:

	 הפחד שלי הוא שהקנס גבוה מידי, אז בכלל לא ירשמו כלום.

אתי בנדלר:

	 קודם שתהיה נורמה ברורה ויכולים במקביל להגיש הצעה גם לתיקון התקנות האלה על גובה הקנס, אבל בינתיים הנורמה כל כך לא משמעית, כל כך לא ברורה, אני לא חושבת שיש טעם להטיל קנס כל כך גבוה.

יפעת רווה:

	זה נמצא גם בהצעה להשבתת רכב, כדי שזו תהיה הרתעה לבעלים, אבל כאן, כל עוד הקנס הוא גם על הנהג, לא נראה שצריך להיות קנס גבוה מידי שהשוטר יירתע מלהטיל אותו.

היו"ר אברהם פורז:

	 איך הוא יידע שהנהג נסע את השעות הנוספות?

שולמית שמעון:

	בעזרת הטכוגרף.

היו"ר אברהם פורז:

	 השוטרים שלכם יודעים לפענח טכוגרף? 


שולמית שמעון:

	כן. אין בעיה לקרוא טכוגרף.

מיכה גולד:

	זה נכון שאין בעיה לקרוא טכוגרף, אבל יום, על פי התקנות, רק מי שהוסמך כבוחן משטרתי, הוא זה שיכול לפתוח ולבדוק בפועל. כל אותם שוטרי תנועה לא יכולים לעשות זאת.

שולמית שמעון:

	יש גם סיירים בוחנים, לא רק בוחן ספציפי, והוכשרו למשטרה גם סיירים בוחנים.

מיכה גולד:

	עדיין המטרה באיפה להגיע לכל אחד, אז לא רק מי שעבר בוחן או סייר בוחן, אלא צריך לאפשר גם לכל שוטר במשטרת התנועה, לבוא ולהסתכל. ישנה בעיה באכיפה.

היו"ר אברהם פורז:

	 אנחנו נאשר כרגע 500 ₪ מתוך ידיעה ברורה שהתקנה הזו, כפי שהיא מנוסחת, היא לא טובה ואנחנו מצפים מכם לתקן את התקנה, לעשות דיפרנציאציה ולנסות לעשות אותה יותר חכמה.

חוה ראובני:

	 169. האזנה ל"ווקמן": "לא ינהג אדם רכב ולא ילך עובר דרך בכביש כשלאזניו צמודות אזניות המחוברות למכשיר להשמעת צלילים או קולות, למעט אזניות המחוברות למכשיר שמיעה רפואי". הבחנו כאן בין נוהג לבין עובר דרך שאינו נוהג.

היו"ר אברהם פורז:

	 מה עם דיבורית אישית לטלפון סלולרי?

חוה ראובני:

	 יש פסיקה של בית משפט עליון שמותר אוזניה אחת.

צבי יוזנט:

	זה לא הגיוני, מה עם כל אלה שהולכים ספורטיבית עם ווקמן בלילה?

חוה ראובני:

	 אבל אסור גם לעשות ג'וגינג.

צבי יוזנט:

	אז הוא יקבל פעמיים קנס.

חוה ראובני:

	 מדובר על כביש ולא על מדרכה.

היו"ר אברהם פורז:

	 מה ההבדל בין אחד שיש לו ווקמן לבין אחד שפותח את הרדיו שלו בכל העוצמה ולא רק שהוא לא שומע כלום, גם כל השכונה לא שומעת כלום.

יפעת רווה:

	ההבדל הוא אפשרות של אכיפה.

דן לינק:

	ההבדל הוא שאחד קל לזהות ואת השני לא. אם נגיד גם שאסור ברדיו בעוצמה גבוהה, איך תדע כמה דציבלים זה היה. אחד קל לתפוס והשני לא, וזו רוח התקנה. כאן מדובר רק על אוזניות, יש הרבה נשים, כמוך, שבאמת רוצים להפסיק את הרעש הזה, ויש דרך בעייתית לאכוף את זה. כאן מדובר באוזניות, ולצערי אנשים שילמו בחייהם על זה שרצו בכביש עם ווקמן, לא שמעו את הרכב ונדרסו.

היו"ר אברהם פורז:

	 אני אומר שאדם שרוצה להתאבד, אז זו זכותו.

יפעת רווה:

	מה עם זה שדורס אותו?

דן לינק:

	ומה עם זה שסטה מהדרך כדי לא לפגוע בו, ופוגע בקיר.

יפעת רווה:

	זה בסך הכל 100 ₪ על הולך רגל. על הנוהג זה 500 ₪.

היו"ר אברהם פורז:

	 הולך רגל יהיה 100 ₪ והנוהג ברכב 250 ₪. מניסיוני, אני רוכב באופניים, עם ווקמן, ושומעים את מה שקורה בחוץ.

חוה ראובני:

	 אופניים זה לא רכב, מדובר כאילו זה עובר דרך.

היו"ר אברהם פורז:

	 לא ראיתי את התופעה הזו קורית, כי אין סיבה. אדם שנוהג במכונית ושומע בסטריאו את הרדיו, בשביל מה שישים אוזניות באוזניים.

חוה ראובני:

	 כי יש לו דיסק נייד ואין לו רדיו דיסק באוטו.

היו"ר אברהם פורז:

	 זה נשאר 100 ₪ להולך רגל ו- 250 ₪ לנהג.

רוני אהרונוביץ:

	הדבר הכי מסוכן במכונית הוא דיבור בטלפון, זה משול לנהיגה בזמן שכרות, וזה מותר. על זה אין איסור, אבל על ווקמן, שיש נהג אחד בשנה שעושה את זה, בזה מטפלים.

היו"ר אברהם פורז:

	 אתה כל כך צודק, אבל אי אפשר היום להחזיר את הגלגל אחורה ולומר שאי אפשר לדבר בטלפון סלולרי במונית.

רוני אהרונוביץ:

	להעביר את הגלגל קדימה, לא אחורה, ולאסור את הדיבור בטלפון סלולרי.

היו"ר אברהם פורז:

	אתה צודק, ולמרות הכל זו גזירה שהציבור לא יכול לשאת.

אפרים מגיד:

	הבעיה זה לא הדיבור לא החיוג.

רוני אהרונוביץ:

	גם הדיבור.

היו"ר אברהם פורז:

	 היה טוב אם אפשר היה לעשות שיחה מטלפון סלולרי תתנתק אוטומטית אחרי שתי דקות.

חוה ראובני:

	 עכשיו אנחנו עוזבים את נורמות ההתנהגות בדרך, עכשיו אנחנו בלימוד נהיגה והפניתי את תשומת ליבו של אבי גולן.
222. לימוד נהיגה ללא  אישור רפואי: "לא ילמד אדם נהיגה ברכב מנועי, על ידי נהיגת הרכב בדרך, אלא אם נבדק לפי סימן ג לפרק השני וקיבל אישור רפואי לנהיגה"

היו"ר אברהם פורז:

	 250 ₪

חוה ראובני:

	 223. אחריות מורה נהיגה: 
(1) לא ידריך אדם ולא יורה נהיגה בבית ספר, אלא למי שנתמלאו בו הוראות התקנות 221 ו- 222" שעניינם גיל ובדיקות רפואיות. 
(2) "לא ידריך אדם באופנוע ולא יורה נהיגה באופנוע אלא אם המדריך או המורה וכן המתלמד,  הכל לפי העניין, חובשים קסדות מגן מסוג כאמור בחלק ג' בתוספת השניה". סופה של התקנה: 
(3) "מורה נהיגה ברכב בבית ספר, או המדריך אדם בנהיגה, אחראי לקיומן של תקנת אלה בשעת ההוראה על ההדרכה". 
הדו"ח של אי ציות לתמרור עצור, הולך למורה לא לתלמיד הנהיגה.

היו"ר אברהם פורז:

	 750 ₪, נמשיך הלאה.

חוה ראובני:

	 230. סמני היכר:
(1) רשות הרישוי רשאית, בהודעה שתפורסם ברשומות, לקבוע סימני היכר מיוחדים לרכב המשמש לצרכי הוראת נהיגה וכן את מידת הסימנים, צבעם צורתם ואופן ציונם על הרכב"


היו"ר אברהם פורז:

	 250 ₪ על כל התקנה, נמשיך הלאה.

חוה ראובני:

	 236. (א) לא יורה אם נהיגה ולא ירשה בעל בית ספר להורות נהיגה בבית ספרו אלא ברכב שאושר בכתב לצורך זה על ידי רשות הרישוי"

היו"ר אברהם פורז:

	 בסדר, הלאה.

חוה ראובני:

	 254 (ג) החזקת רשיון נהיגה.

היו"ר אברהם פורז:

	 100 ₪ זה בסדר.

חוה ראובני:

	 255 (ב) החזקת היתר אחזקה.

היו"ר אברהם פורז:

	 זה אותו דבר. יש בכלל היום תופעה של הדרכה בנהיגה.

חוה ראובני:

	 נדיר.

היו"ר אברהם פורז:

	 צריך להתקין בלם, גם בשביל המדריכים? זאת אומרת צריך להתקין את זה.

אבי גולן:

	לא ___ רק בלם.

חוה ראובני:

	 261 (ב) מדבר על אותו דבר, סימני היכר לגבי רכב בהדרכה.

היו"ר אברהם פורז:

	 בסדר.

חוה ראובני:

	 מתקנה 280, אנחנו נכנסים לפרק עוסק בכלי רכב.
280 (א)  עוסק במכונה ניידת "בעלה ומחזיקה של מכונה ניידת אשר לפי מבנה אינה מסוגלת לנוע מישור במהירות העולה על 40 ק"מ לשעה, או הרשומה לפי חוק רישום ציוד הנדסי, פטור מחובת רישום ומחובת רשיון רכב לפי סעיף 3 לפקודה, אם:
(2) שם בעליה מענו ומשקלה הכולל המותר רשומים על דופן הימני או מאחור על רקע שחור   באותיות וספרות לבנות...וכו'".

היו"ר אברהם פורז:

	 250 ₪ זה בסדר.

חוה ראובני:

	 295.השימוש ברשיון סחר: "לא ישתמש אדם, ולא ירשה לאחר להשתמש ברשיון סחר אלא למטרות המפורטות בתקנה 293 שצוינו ברשיון ואלא אם הרכב שבו הוא נוהג, נושא עליו לוחית זיהוי שנמסו כאמור בתקנה 294". לסוחר מורשה יש שלט "במבחן" רכב שנמצא ברשותו יכול של יהיה לו רישוי ברשיון ויש לו רישוי שלו נייד, כמו רשיון רכב ששייך לסוחר ומשתמש בו באותו רגע.

היו"ר אברהם פורז:

	 זה יהיה 1000 ₪ כי זו עבירה בכוונה רעה.

חוה ראובני:

	 297. יומן נסיעות.

היו"ר אברהם פורז:

	 הוא צריך לרשום כל נסיעה, מספיק לזה 250 ₪.

חוה ראובני:

	 298. איסור הסעה: "המסייע על פי רשיון סחר לא יסיע, ולא יניח לאחר להסיע-
(2) יותר מארבעה אנשים מלבד הנהג, והם בעל הרשיון או עובדו, הקונה, יועציו הטכניים או עובדיהם".

היו"ר אברהם פורז:

	 500 ₪ זה מספיק בשביל זה.

חוה ראובני:

	 299. איסור הובלה: "המסיע ברשיון סחר לא יוביל מטען, למעט המטען הדרוש לבדיקת כשרו של הרכב..."

היו"ר אברהם פורז:

	 500 ₪ זה מספיק.

חוה ראובני:

	 300. לוחיות זיהוי ברכב: 
(1) רכב הרשום בישראל יישא עליו שתי לוחיות זיהוי, אולם אופנוע, גרר נתמך, אופניים ותלת אופן יישאו לוחות זיהוי אחת שתתוקן מאחורי הרכב. 
(2) בלוחיות הזיהוי של הרכב, למעט אופניים ותלת אופניים, יתקיימו התנאים המפורטים בתוספת השלישית.."

היו"ר אברהם פורז:

	 500 ₪ למי שנוסע בלי לוחיות זיהוי.

חוה ראובני:

	זה הגיוני כי ללוחיות מלוכלכות נתנו 250 ₪. 
תקנה 301 (ב) אומרת  בדומה למה שהיה לנו קודם, "לוחיות הזיהוי יהיו תמיד נקיות ולא יוסתרו על ידי חלק מחלקי הרכב או המטען שעליו"

היו"ר אברהם פורז:

	 תמיד נקיות?

יפעת נווה:

	זה צריך להיות תואם את תקנה 165.

חוה ראובני:

	 אני מציעה שזה יישאר 250 ₪, בדומה לתקנה הקודמת.

היו"ר אברהם פורז:

	 עם 250 ₪ אני חושש שיהיו כאלה שבכוונה יגרמו לזה שלא יוכלו לקרוא את המספר.

דן לינק:

	זו תקנה אחרת על לוחית לא קריאה. זה לא צריך להיות יותר מ- 250 ₪.

היו"ר אברהם פורז:

	 מצב שלוחיות הזיהוי בלתי קריאות מרוב לכלוך, והוא יכול לעבור כל עבירה ואף אחד לא יידע עליו כלום זה חמור מאד. יש פתרון לזה בתקנה אחרת?

דן לינק:

	יש תקנה אחרת של לוחית לא קריאה, מכל סיבה שהיא. צריכים להחמיר אותה אם היא לא קריאה במזיד.

היו"ר אברהם פורז:

	 איך תדע מה זה במזיד? נשאיר את זה 250 ₪.


חוה ראובני:

	 305. איסור נשיאת סימני היכר אחרים: "לא ינהג אדם ולא ירשה לאחר לנהוג ברכב הרשום בישראל לא אם הרכב נושא עליו לוחיות זיהוי או סימני היכר מיוחדים  כאמור בחלק זה" יש רכבים מסוימים המחויבים בסימון כמו רכב משא, מטען חורג וכו'.

היו"ר אברהם פורז:

	 לפי זה, פסים זוהרים זה גם 250 ₪?
צבי יוזנט:

	הורדנו את זה. בחדשים יש את הפנסים ויש ראות הרבה יותר טובה ולא צריך.

היו"ר אברהם פורז:

	 לפני תקופה ארוכה ביקשתי שתעשו מיון של דגמים ישנים ומה כבר אין צורך.

צבי יוזנט:

	עשינו והורדנו עד כמה שאפשר.

חוה ראובני:

	 306. תקינות רכב. זה על רכב שנאסר לשימוש.

צבי יוזנט:

	שהורידו אותו מהכביש והוא ממשיך לנסוע.

היו"ר אברהם פורז:

	 על זה 1000 ₪.

חוה ראובני:

	 זה אמור להיות רכב שנאסר לשימוש לפי תקנה 308.

שולמית שמעון:

	לא. זה או תקנה 306 או 307, כי 308 (ד) מדבר על נהיגה על רכב שנאסר לשימוש והוא הזמנה לדין.

היו"ר אברהם פורז:

	 מה ההבדל בין שניהם?

חוה ראובני:

	תקנות 306  ו- 307 מדברות על כלי רכב לא תקינים, הסעיף הראשון, מספר סידורי 225, עוסק ברכב שבגלל זה גם נאסר לשימוש, ו- 226, ברכב לא תקין שלא נאסר לשימוש, שהוא לא במצב שאסור לשימוש.


צבי יוזנט:

	אם אתה יודע שאין לך בלמים ואתה ממשיך לנסוע ותופסים אותך, זו עבירה, כי ידעת והיית צריך להיכנס למוסך.

היו"ר אברהם פורז:

	 אם יום אחד אני נוגע בדוושת הבלמים ואני רואה שהיא מגיעה עד למטה, אני לוחץ שתי לחיצות, מנפח ונוסע עד המוסך, זאת אומרת שעברתי עבירה איומה.

צבי יוזנט:

	אם חס וחלילה תקרה תאונה.

דן לינק:

	גם אם לא תקרה.

צבי יוזנט:

	אם לא תקרה לא יתפסו אותו.

היו"ר אברהם פורז:

	 אז מהו הראשון?

חוה ראובני:

	 רכב שבמצב כזה שנאסר לשימוש.

היו"ר אברהם פורז:

	 והשני זה כשאתה יודע בעצמך שהוא לא תקין. תקראי את התקנה.

חוה ראובני:

	 306. תקינות רכב: "רכב וכל החלקים, האביזרים והציוד המורכבים עליו או המותקנים בו, יהיו בכל עת במצב תקין ובמצב שאין בו מכי לגרום רעש, הפרעה, נזק או סכנה לנמצאים עליו, בתוכו או על ידו, לעוברי דרך או לרכוש". 

אתי בנדלר:

	 למשל בדקו לך את האוטו ומצאו שמשהו לא תקין ואומרים לך ללכת לטפל בזה. עצם העובדה שיש לך מקרה כזה, זה כבר 500 ₪.

צבי יוזנט:

	תלוי מה.

אתי בנדלר:

	 זה מה שמופיע פה.

היו"ר אברהם פורז:

	 לפי זה, גם אם החלון נתקע לך ולא נפתח.

דן לינק:

	לא, כי כתוב אם זה גורם לנזק או להפרעה. חלון מקולקל לא גורם לשום הפרעה.

היו"ר אברהם פורז:

	 אני מבקש לשמוע שום את התקנה בבקשה.

חוה ראובני:

	"רכב וכל החלקים, האביזרים והציוד המורכבים עליו או המותקנים בו, יהיו בכל עת במצב תקין ובמצב שאין בו מכי לגרום רעש, הפרעה, נזק או סכנה לנמצאים עליו, בתוכו או על ידו, לעוברי דרך או לרכוש". 

היו"ר אברהם פורז:

	זה רק  250 ₪ .

חוה ראובני:

	כאשר הוא לא נאסר לשימוש.

אתי בנדלר:

	 בוודאי.

היו"ר אברהם פורז:

	 לפי זה, אם אחת הדלתות לא נפתחת הרכב לא תקין.

צבי יוזנט:

	אבל זה לא מהווה הפרעה. צריך לעשות הפרדה.

היו"ר אברהם פורז:

	 היה צריך להפריד בין תקנה כשהרכב לא תקין באופן שמסכן אחרים.

חוה ראובני:

	 תקנה 308 (ד) של הורדה מהכביש, היא כבר הזמנה לדין.

היו"ר אברהם פורז:

	צריכה להיות הפרדה בין מצב שבו יש משהו בטיחותי, כמו למשל שהצמיג שחוק לחלוטין, והאוטו נוסע, זו סכנה לציבור והדו"ח צריך להיות אפילו 1000 ₪. אבל כשהצמיג החלק דינו כמו שתא הכפפות שפתחתי לא האיר, זה לא אותו דבר. תעשו הבחנה. אז אמרנו שזה יהיה 250 ₪.

חוה ראובני:

	תקנה 314 עוסקת במשקל כולל מותר, רוב העבירות בסעיף הזה הן הזמנה לדין למעט תקנת משנה (ד) שאומרת: "המשקל הכולל המותר של רכב משא, המשקל העצמי שלו והמטען, המורשה על פי רשיון רכב יירשמו על הדופן הימנית של תא הנהג".

היו"ר אברהם פורז:

	 לא עוברים טסט בלי זה. 250 ₪ זה מספיק.

חוה ראובני:

	 335. עוצמת אור בלתי שווה: "פנסי החזית יותקנו בחזית הרכב, פנס אחד או שניים בכל צד של הרכב מותקנים באופן סימטרי לגבי הציר המרכזי של הרכב, ובלבד שהמרחק מפני הקרקע לקצה התחתון של השטח המאיר בזכוכית הפנס יהיה לפחות 40 ס"מ, והמרחק מפני הקרקע לקצה העליון לא יעלה על 120 ס"מ. האור בפנסי החזית האמורים יאיר בצבע אחד, הפנסים המאירים באור מעבר יאירו בעוצמה שווה, הפנסים המאירים באור דרך יאירו בעוצמה שווה. הותקנו ברכב ארבעה פנסי חזית, יהיו שני הפנסים הקיצוניים בצד הרכב פנסים המאירים באור מעבר".

דוד בוקר:

	מי אוכף את זה?

שולמית שמעון:

	אנחנו אוכפים.

היו"ר אברהם פורז:

	 כשיש פנסים א-סימטריים, הם עדיין בעוצמה זהה רק הפיזור שונה. 100 ₪ על זה.

חוה ראובני:

	 341 פנסים אחוריים: "(א) ברכב, למעט אופניים, אופנוע ועגלה, יותקנו שני פנסים אחוריים שאורם אדום ואשר ייראה במרחק של 150 מטר לפחות מאחורי הרכב, בזמן תאורה ומזג אוויר נאה, ובלבד שיותקן פנס אחד בכל צד ושהמרחק מפני הקרקע, יהיה כאמור בתקנה 339".

היו"ר אברהם פורז:

	 יש תקנה המדברת על שימוש לרעה באור ערפל?

חוה ראובני:

	 כן, עברנו אותה.

רוני אהרונוביץ:

	אור קדמי, כשהוא לא מסנוור, הוא נמוך, והשוטרים לא יודעים את ההבדל בין אור קדמי לאור אחורי. אור קדמי הוא מסנוור, אור ערפל קדמי בסך הכל עוזר לנהג מאחר ואין בו יכולת סנוור.

היו"ר אברהם פורז:

	 זו בכלל לא צריכה להיות עבירה.

חוה ראובני:

	 אישרנו את 314 (א)?

היו"ר אברהם פורז:

	 כן היא אושרה. מה אומרת תקנה 107?

חוה ראובני:

	 אורות ערפל, כאמור בתקנות 347 ו- 347 (א), מותר להפעילם רק במקרה של ערפל או כשיורד גשם שוטף.

היו"ר אברהם פורז:

	 מה אתם אומרים על ההגדרה של מר אהרונוביץ שפנסי ערפל קדמיים בסך הכל מאירים נמוך ואין סיבה להשתמש בהם תמיד.

מיכה גולד:

	הם מסנוורים מאד. תיקח את כל ה- 206 החדשים שנכנסים את הב.מ.וו ואת היונדאי החדשים. חד משמעית הם פוגעים. הם פוגעים גם כשזה פוגע בך אחורנית, כשהם נוסעים מאחוריך, וקל וחומר כשבאים לפניך. אם אדוני יתחיל לשים לב לזה עד לישיבה הבאה, תראה שאם תתחיל להתמקד בזה זה ימשוך את תשומת ליבו כמה שהם מסנוורים. אין שום צורך, עם עוצמת התאורה שבאים עם פנסי החזית, אין שום צורך בזה.

דוד בוקר:

	פנסי ערפל נהוגים בחו"ל במדינות שיש בהם הרבה ערפל, אצלנו בכלל לא קיים המושג הזה, בקושי פעם בשנה בצפת, וזה מיותר לחלוטין.

אתי בנדלר:

	 זה לא נכון, אוני כנראה גר בשפלה ולא בירושלים.

רוני אהרונוביץ:

	פנס ערפל במהותו, מטבע בנייתו, אמור להאיר נמוך. בערפל אתה לא נוסע עם אור גבוה, לכן לא יכול להיות פנס ערפל שמסנוור. אתה מבלבל בין פנס ערפל לבין אור גבוה. פנס ערפל, ואני מוכן להוכיח את זה בכל בדיקה. שיסדרו משרד התחבורה את הניידת שלהם, ונבוא ונבדוק שפנס ערפל קדמי לא יכול לסנוור.

מוטי פלדמן:

	אני מציע לך לנסוע מול אחד שנוסע עם פנסי ערפל ותראה מה זה.


צבי יוזנט:

	אפשר לקחת ספר נהג של יבואן ומסתכלים מה הוראות היצרן לגבי פנסי ערפל. אם הנהג יגיד שיפעילו אותו כל הזמן, נפעיל כל הזמן, אם הוא אומר לשים סייגים אז נשים סייגים. בואו נקרא הוראות יצרן קודם.

היו"ר אברהם פורז:

	 יש פה בעד ונגד. הבעד טוען שפנסי ערפל נותנים עוד אור לזה שנוהג, הנגד טוענים שאולי זה מסנוור, לאו דווקא חייב לסנוור במובן הזה שזה נכנס לעיניים אלא תאורה מאד חזקה בכביש, כמו שחשוך וגם תאורה נמוכה גורמת לך למצמוץ. אחרי שעורים ממקור אור גדול, יש תקופה מסוימת של הסתגלות, לכן יכול להיות שבגלל זה, לא רוצים שתעבור ממקורות אור חזקים, כי זה אחר כך משפיע על העין.

	אני מבקש מכם, אנשי משרד התחבורה, לבדוק מה ההוראות לגבי זה לא מהיצרן, מהגופים- - -

רוני אהרונוביץ:

	יש רקע היסטורי לזה, בזמנו, לא היו פנסי ערפל מקוריים במכוניות, אנשים היו מתקינם על הטמבון, פנסי ערפל שהיו קונים בחנות לאביזרים, ואז זה היה מאיר לכיוון הירח והיה מסנוור. היום, כשפנסי הערפל הם אינטגרליים, הם לא יכולים לסנוור.

היו"ר אברהם פורז:

	 מי נוטל על עצמו לתת לנו עד לישיבה הבאה בדיקה, מה מקובל אצל יצרני הרכב, וגם בארגונים הסטטוטוריים במדינות של יצרני רכב.

חוה ראובני:

	 אני מציעה לא לדבר על מהותן של התקנות- - -

היו"ר אברהם פורז:

	 לא כל יום יש לי הזדמנות לטפל בדברים אלה. מה שמעצבן אותי אלו פנסי ערפל אחוריים.

רוני אהרונוביץ:

	בהקשר הזה, יש הרבה ניידות שנוסעות באור מהבהב שמסנוור נורא ובלתי אפשרי לנסוע אחריהם שלא במסגרת מרדף. 

שולמית שמעון:

	האורות המהבהבים הם בתקן והם מאושרים.

היו"ר אברהם פורז:

	 אני לא יודע מי יצר את התקן, לפעמים אני נוסע אחרי ניידת משטרה והיא מאד מפריעה בלילה. זה נראה מעט טוטליטרי כזה.


שולמית שמעון:

	כשאני מגיעה לצומת והפנס מהבהב בלילה, ויש במקרה תמרור עצור, אך רכב לא נכנס לצומת, כי הוא רואה את האור המהבהב.

היו"ר אברהם פורז:

	 הוא לא נכנס כי הוא לא רואה את הצומת... יש הבדל בין אור של מכונית משטרה או רכב ביטחון שמטרתו שיראו אותו, על זה אין ויכוח כי צריך שיראו אותו. לפעמים העוצמות של הציוד הזה הם פשוט סכנה בטיחותית. אם אתה נוסע אחרי מכונית משטרה, אתה יכול רק לעקוב אחריה.

שולמית שמעון:

	המקצועיות שלי היא לא בתחום האור המהבהב וכמות האור המהבהב. לא יאשרו לי לשים אור מהבהב שהוא לא תקני.

היו"ר אברהם פורז:

	 אני מדבר על פאנל האורות כחול ואדום.

שולמית שמעון:

	זה נקרא גשר תאורה, והוא תקני.

היו"ר אברהם פורז:

	 אני רוצה לדעת אם יש נורמה של עוצמת הפנסים האלה. מי יחזיר לי תשובה בעניין הזה?

דוד בוקר:

	יש עוד מטרה לא רק בזמן פעילות שיראו אותם, אלא שיראו אותם כדי שימנעו עבירות.

אתי בנדלר:

	 אבל מדובר על העוצמה של האור, אני מאד שמחה שהיו"ר העלה את זה כי תמיד חשבתי שיש לי בעיה אישית. אני מנסה לדמיין לעצמי התקף אפילפטי, אני לא יודעת מה זה אבל תמיד יש לי תחושה שאני עומדת לקבל כשאני רואה את האורות האלה.

רוני אהרונוביץ:

	באותו הקשר, הפקחים העירוניים עכשיו מפעילים, לדעתי ללא שום סמכות חוקית, המדים של פקחי תל-אביב זהים לאלה של השוטרים והם גם הרכיבו פנס תאורה על הניידות שלהם והם מפעילים אותו.

צבי יוזנט:

	הסגן של שוקי, ציון מזרחי, הוציא הנחיה לראש עיריית תל- אביב להסיר את זה, זה לא חוקי. אני מוכן לבדוק, אני מבקש רק שתביאו לי לפי איזה תקנים זה עובד.

שולמית שמעון:

	אני ממש לא יודעת, אני לא שייכת למחלקת תחבורה.

עמיר נאור:

	אדוני היו"ר, לפאנלים החדשים יש וסת, צריך לבקש מהם להשתמש בו לא העצמה הכי גבוהה. 

צבי יוזנט:

	צריך לקבוע לזה תקן, אחרת כל שוטר יכוון איך שהוא רוצה.

היו"ר אברהם פורז:

	 צריך להיות שעוצמת הנורה שנמצאת בתוך הדבר הזה תהיה בעוצמה מסוימת כדי שתהיה מספיק חזקה שיראו אותה ומספיק חלש כדי שלא יצאו לך העיניים.

עמיר נאור:

	אני מסכים אתך, השוטר בניידת יכול לעשות את זה. הוא פשוט רוצה שיראו אותו.

היו"ר אברהם פורז:

	 אנחנו נכתוב מכתב לאחראים.

אפרים מגיד:

	הגעתי היום לדון בשיטת הניקוד, האם נגיע לזה?

היו"ר אברהם פורז:

	 הייתה לנו כוונה טובה  להגיע לזה היום, אבל כנראה שלא נגיע לזה, היא תפעל בסופו של דבר.

אריק סטרוקטביץ:

	נאמר לנו, כנראה בטעות,  שיהיה דיון על הנושא של חניות לנכים. הבנתי שהיה דיון שסכום הקנס שנקבע הוא 500 ₪. 500 ₪ זה לא ריאלי ולא מספיק לפי דעתי.

היו"ר אברהם פורז:

	 אולי לא אוכפים מספיק.

אריק סטרוקטביץ:

	500 ₪ זהו סכום שלא יחנך מספיק. רצינו להעלות את זה לפחות ל- 1500 ₪, או כמו המקסימום שכתוב פה שזה 1000 ₪. אתם לא יודעים מה קורה לנכה שמגיע למקום מסוים, או למשל לבית שלו, ורואה שתפסו לו את החניה.

היו"ר אברהם פורז:

	 אני מציע לכם לרכז מאבק, הסידור בוטל למעט בכמה מקרים, חניה בתחנת אוטובוס, חניה ברכב של רכב דיפלומטי, וחנייה במקומות של נכים. פעם אחת יהיה מבצע של עיריות, שבאופן סיסטמטי יסנדלו מכוניות שחנו בחניית נכים.


אריק סטרוקטביץ:

	אבל אם יגררו ויתנו גם קנס של 1000 ₪.

היו"ר אברהם פורז:

	 1000 ₪ זה מוגזם, ממילא הגרירה היא בנוסף ל- 500 וזה מגיע כך לכמעט 800 ₪.

אריק סטרוקטביץ:

	האם הוועדה לא מוסמכת לבדוק בנושא של אכיפה?

היו"ר אברהם פורז:

	 הוועדה יכולה רק לפנות לגורמים האוכפים, בדרך כלל לרשויות המקומיות או למשטרה.

שולמית שמעון:

	המשטרה לא מתעסקת עם גרירה, רק בדו"חות.

אריק סטרוקטביץ:

	לא בכל מקום, לקניונים אתם לא מגיעים.

שולמית שמעון:

	אנחנו לא מגיעים למקומות פרטיים. 

היו"ר אברהם פורז:

	 מקום שיש בו תמרור חניה לנכים, הוא לא מקום ציבורי?

שולמית שמעון:

	יש שתי בעיות לגבי הנושא הזה, האחת, מדובר במקומות פרטיים, הבעיה השניה, בדרך כלל התמרורים בקניונים לא מאושרים.

היו"ר אברהם פורז:

	 אז נטפל בזה במובן הזה שהתמרורים בקניונים צריכים להיות מאושרים.

שולמית שמעון:

	הרשויות המקומיות צריכות לטפל בנושא של אישור התמרור, לא משטרת ישראל. גם הטיפול הוא של העיריות וגם האכיפה.

אריק סטרוקטביץ:

	זה מה שאנחנו טוענים, שברוב המקרים שקיים תו נכה, העמוד או הסמל, הוא לא תקני.	
היו"ר אברהם פורז:

	 איך אנחנו פותרים את הבעיה שבמגרש פרטי, חוקי דיני התנועה לא חלים עליו, אני יכול לנסוע בלי רשיון נהיגה שם?

שולמית שמעון:

	לא.

היו"ר אברהם פורז:

	 למה לא?

יפעת רווה:

	כי זו דרך.

היו"ר אברהם פורז:

	 אז כן חלים עליו פקודות התעבורה.

יפעת רווה:

	אין תמרור. הרשויות המקומיות צריכות לטפל בזה וגם באיפה.

היו"ר אברהם פורז:

	 אנחנו נכתוב מכתב ליו"ר מרכז השלטון המקומי, גם אתם תעשו את זה. אני אגיד לו שאנחנו מבקשים, בתיאום עם משרד התחבורה ורשות התמרור המקומית, לעשות סריקה בכל המקומות כמו קניונים ומקומות דומים, שבהם מוצבים תמרורי חניה ולדאוג לזה שתהיה החלטה של רשות התמרור המקומית, שזה יהיה באמת שמור לנכים.

אריק סטרוקטביץ:

	 ושהפקחים יהיו שם וייתנו דו"חות.

רחל אביב:

	ובלבד שזה לא מקום פרטי.

היו"ר אברהם פורז:

	 אם רשות תמרור מקומית מסמנת את זה , אז יהיו גם דו"חות.

דן לינק:

	בקניון במבשרת מצאו פתרון לזה, מקומות הנכים הם הכי קרובים לכניסה ומכיוון שבכניסה יש בודק בטחוני, הם צופרים, הוא פותח להם את המחסום והם נכנסים למקום שמיועד רק לנכים.


אריק סטרוקטביץ:

	כי הוא נמצא למטה, אני מדבר למשל על קניון איילון ששם העירייה אומרת שזה לא הם, המשטרה אומרת שזה לא הם, ויש כ- 50 מקומות חניה לנכים שתפוסים רוב הזמן לא על ידי נכים.

היו"ר אברהם פורז:

	 אז כמו שאמרתי נכתוב את המכתב, נבקש דיווח, ונשתדל לעזור. הבעיה היא לא גובה הקנס, אם לא אוכפים אז חבל על הזמן, לא יאכפו 200 ₪ ולא 500 ₪.

אריק סטרוקטביץ:

	תודה רבה.

חוה ראובני:

	 תקנה 342 פנסי בלימה נוספים: 
(א) רכב, למעט אופניים, אופנוע שנפח מנועו 50 סמ"ק ושנת ייצורו עד 1993 ועגלה, יותקנו שני פנסי בלימה משני צדי הרכב שאורם אדום והם ייראו באור יום במזג אוויר נאה במרחק של..." - - 

היו"ר אברהם פורז:

	 בסדר, זה מאושר.

חוה ראובני:

	 342 (ג) "ברכב ששנת ייצורו 1993 או לפניו, מותר להתקין ברכב לא יותר משני פנסי בלימה נוספים  על האמור בתקנת משנה (א), אשר אורם אדום"

היו"ר אברהם פורז:

	 הכוונה להתקנה באופן ידני על החלון? בסדר.

חוה ראובני:

	 343 הארת לוחיות זיהוי: 
(א) לוחית זיהוי אחורית ברכב מנועי תואר באור לבן אשר יאפשר ראייה טובה של הלוחית וקריאת הרשום עליה במרחק 20 מטרים לפחות בזמן תאורה ומזג אוויר נאה, ובתנאי שהאור האמור יהיה מכוון להארת הלוחית בלבד". זאת אומרת שלא יסנוור.

צבי יוזנט:

	למה העליתם את זה פה?

חוה ראובני:

	 זה בהקבלה ללוחית הנקיה.

צבי יוזנט:

	בן אדם רגיל לא יודע מתי רואים את הלוחית טוב ומתי לא. זה בדרך כלל לא נעשה בכוונה.

היו"ר אברהם פורז:

	 זה יכול להיות 100 ₪.

חוה ראובני:

	 350 "פנסים נוספים – גרור ונתמך: 
(א) ברכב וכן בגרור ובנתמך, לא יותקן פנס או מתקן המפיץ אור נוסף על הפנסים והאורות שנקבעו בתקנות אלה, אלא אם הרשות המקומית הצהירה על התקנת פנסים נוספים ומתקני תאורה נוספים".

היו"ר אברהם פורז:

	 בסדר.

חוה ראובני:

	 351.מצב פנסים: "הפנסים והאורות המותקנים ברכב לפי הוראות פרק זה יהיו תמיד במצב תקין ונקי וניתנים להפעלה מהירה ונוחה מתא הנהג, הפנסים והאורות המותקנים ברכב יהיו מהסוג כאמור בחלק (ג) בתוספת השניה, הפנסים והאורות המותקנים ברכב  לפי הוראות פרק זה לא יוסתרו על ידי חלק מחלקי הרכב".

היו"ר אברהם פורז:

	 מה עם היצרן טעה?

חוה ראובני:

	 זה לא יעלה על הכביש.

היו"ר אברהם פורז:

	 לדעתי התקנה הזו היא לפני שפורד המציאו את הפס. כל הטענה הזו מגוחכת.

דן לינק:

	זה מיושן אבל זה לא מפריע לאף אחד.

היו"ר אברהם פורז:

	 הפעלה נוחה מתא הנהג?

צבי יוזנט:

	תמיד יש הפעלה נוחה.

היו"ר אברהם פורז:

	 זה אולי לא כל כך נוח לסובב את הידית. אם יצרן מסוים החליט לעשות את זה על התקרה?


חוה ראובני:

	 אז לא יתנו לזה רשיון בארץ.

היו"ר אברהם פורז:

	 אם אתם שואלים אותי, תורידו את המילים האלה "הפעלה נוחה מתא הנהג". איזה קנס אתם מציעים?

אתי בנדלר:

	 הם הציעו להעלות את זה ל- 250 ₪.

לאה ורון:

	 בגלל שלא רוצים שיסתירו את הפנסים.

חוה ראובני:

	 שלא יסתרו שיהיו תקינים ונקיים, זו הייתה הכוונה, לא ההפעלה הנוחה מתא הנהג.

היו"ר אברהם פורז:

	 250 ₪ זה קצת הרבה, אין היום תופעה שאנשים נוסעים בכוונה בלי פנסים.

דן לינק:

	זה לא בלי פנסים, למשל אם אתה מעביר את תכולת הבית שלך, ואתה שם אותו על הפגוש ועל גג האוטו וזה מסתיר את האורות, גם אם אתה שם אופניים מאחור, אי אפשר לראות כלום. אז למה שלא יהיה לזה קנס סביר? אנחנו משדרים פה מסר.

היו"ר אברהם פורז:

	 אני לא רוצה שיתפסו אחד שנשרפה לו הנורה וייתנו לו 250 ₪.

דן לינק:

	זו הסתרה, זה לא מנורה לא תקינה.

היו"ר אברהם פורז:

	 אם זה רק הסתרה זה בסדר.

חוה ראובני:

	 זה גם תקנת משנה (א) הכוללת נורה לא דולקת.

היו"ר אברהם פורז:

	 100 ₪ זה מספיק.


חוה ראובני:

	356 שמשות: 
(א) "ברכב מנועי יותקנו שמשות כמפורט בחלק ג' בתוספת השניה, שיהיו במצב תקין שיאפשרו ראיה ברורה דרכן"

אתי בנדלר:

	 זה הכל מתואם עם היצרנים? יצרני הרכב קוראים את תקנות התעבורה.

חוה ראובני:

	 לא מביאים לארץ מה שלא עומד בדרישות.

אתי בנדלר:

	 אז מה הסיפור?

דן לינק:

	הסיפור הוא שיומיים אחר כך הופכים את זה לשמשות כהות.

חוה ראובני:

	 התקשרה אלי מישהי מאילת ושאלה למה לא נותנים לה לעבור טסט. לשכן שלה יש שמשות כהות, לה יש חלונות בהירים אז היא הלכה והדביקה.

אתי בנדלר:

	 על חלון שבור רוצים 250 ₪

היו"ר אברהם פורז:

	100 ₪  מספיק, הלאה.

חוה ראובני:

357 מגבים:
(א)  "ברכב מנועי בעל שמשה קדמית יותקנו מגבים כפי שהתקין יצרן רכב בעת יצורו אשר יבטיח ניקוי השמשה הקדמית בכל עת להבטחת שדה הראיה".

רוני אהרונוביץ:

למה כותבים בלשון רבים? יש גם מגב אחד גדול.

יפעת רווה:

	מבחינת הפרשנות רבים זה גם יחיד.

היו"ר אברהם פורז:

	 100 ₪ זה מספיק.

חוה ראובני:

	 358 סך שמש: 
(א) "ברכב מנועי בעל שמשה קדמית יותקן סך שמש המיועד להגן על עיני הנהג מפני קרני השמש".

היו"ר אברהם פורז:

	 כשהשמש נמוכה ואתה נוסע לכיוון מערב, זה לא עוזר לך.

דן לינק:

	ב- 90% מהמצבים זה עוזר? זה מספיק. אנחנו לא מושלמים.

היו"ר אברהם פורז:

	 בסדר, 100 ₪.

חוה ראובני:

	 359 פעמון אזהרה ברכב לא מנועי: 
(ג) "ברכב שאינו מנועי יותקן פעמון אזהרה בלבד".

היו"ר אברהם פורז:

	 מי אוכף את זה? יעצרו ילד שאין לו פעמון על האופניים? אי אפשר לעשות פחות מ- 100 ₪?

חוה ראובני:

	 100 ₪ זה המינימום. 

היו"ר אברהם פורז:

	 זה מגוחך. בסדר, 100 ₪.

חוה ראובני:

	 359 קטנוע-צופר חשמלי: 
(ד) "באופנוע שנפח מנועו עד 50 סמ"ק, יותקן צופר המופעל בחשמל".

היו"ר אברהם פורז:

	 עד 50 סמ"ק עם חשמל והיתר מופעל ידני? איך?

חוה ראובני:

	 צריך להתחיל עם תקנה 359(א) שקובעת שברכב מנועי שאינו רכב איטי ואינו אופנוע עד 50 סמ"ק ואינו טרקטור, יותקן צופר על פי התקנים האמורים. זה הכלל ועכשיו יש את היוצאים מהכלל, ברכב שאינו מנועי ורכב מנועי עד 50 סמ"ק.


היו"ר אברהם פורז:

	 100 ₪.

חוה ראובני:

	 360. מד מהירות: "ברכב מנועי שאינו רכב איטי יותקן מול מושב הנהג מד מהירות שיראה את מהירותו של הרכב בכל תנאי הדרך".


היו"ר אברהם פורז:

	 100 ₪ זה מספיק. מעיר לי מר אהרונוביץ, מה אם זה באמצע זה לא מול הנהג. מה זה "מול הנהג"?

אתי בנדלר:

	תקנה 359(א) במספר סידורי 239 שמתייחסת לתקנה 359 , עברו לתקנה 360 במספר סידורי 240, שאלתי  מדוע לא דנו בתקנה 359(א) הדן בזמזם רכב. נראה לי שזה בשל טעות.

חוה ראובני:

	 זה לא הוכרז כעבירת קנס.

אתי בנדלר:

	 זאת אומרת שצריך להגיש כתב אישום.

דן לינק:

	זמזם מאחור זו הורדה מהכביש.

היו"ר אברהם פורז:

	 בתקנה של מד המהירות תכתבו "בכל רכב יותקן מד מהירות", וזהו. תורידו את המילים "מול עיני הנהג", כי זה מגוחך. בכל אופן זה נשאר 100 ₪.

חוה ראובני:

	 362. מאפרות: "ברכב מנועי, למעט אוטובוס מונית אופנוע ותלת אופנוע, יותקנו מאפרות במספר מקומות המאפשר את השימוש בהן לכל אדם הנמצא בתוך הרכב מבלי שיצטרך לעזוב את..."- - -

קריאה:

	אסור לעשן היום ברכב ציבורי.

חוה ראובני:

	ברכב ציבורי לא מחייבים התקנת מאפרות.


היו"ר אברהם פורז:

	 אני תומך בתקנה, כך יש לי מקום לשים כסף לחנייה. יש היום השכרת מכוניות ללא מעשנים, כמו בחדרי מלון. 360 מאושר, נמשיך הלאה.

חוה ראובני:

	 363א. פגוש אחורי: "ברכב משא גרור נתמך ורכב עבודה שמשקלו הכולל המותר עולה על 3500 ק"ג, יותקן מתקן להגנה מפני התנגשות תת רכבית שיותקן מעל הפגוש האחורי"- - -

היו"ר אברהם פורז:

	 250 ₪ זה בסדר אפילו הייתי מעלה את זה ל- 500, זו יכולה להיות תאונה מאד קשה. תעלו את זה ל- 500. 

חוה ראובני:

	 364. מגני בוץ: "ברכב מנועי שגלגליו האחוריים אינם מוגנים על ידי כנפיים אשר אינו רכב איטי ואינו טרקטור, יותקנו מגני בוץ אשר מבנם והתקנתם יבטיחו..."- - -

היו"ר אברהם פורז:

	 זה 500 ₪, הוא זורק בוץ לכל הכיוונים, זו יכולה להיות גם פגיעה פיזית אם אבן נתקעת בגלגל ונזרקת על מישהו.

חוה ראובני:

	 ההגדרה של מנעול ביטחון בתקנה 364ב(ב) או (ג) הוא מתקן או מכשיר המותקן ברכב על ידי יצרנו, הנועל את החיוני להנעת הרכב לצורך מניעת גניבתו של הרכב". אני מניחה שזה תפקיד של ההגה.

היו"ר אברהם פורז:

	 זה האמובילייזר.

חוה ראובני:

	 זה לא האמובילייזר.

היו"ר אברהם פורז:

	 חובה להתקין?

חוה ראובני:

	 קודם כל קראתי את ההגדרה של מנעול ביטחון, תקנת משנה (ב) או (ג) אומרת "לא יירשם אחרי יום ה- 15 באוגוסט 71 ולא ינוע בדרך רכב פרטי, לרבות אופנוע מונית או רכב מנועי מסחרי שמשקלו הכולל המותר אינו עולה על 2000 ק"ג, או אוטובוס המורשה להסיע עד 15 נוסעים , אלא אם הותקן בהם מנעול בטחון במצב תקין".

היו"ר אברהם פורז:

	 תבדקו את התקנה הזו.

אתי בנדלר:

	 התקנה לא מאושרת, תכתבו כתב אישום.

היו"ר אברהם פורז:

	 לא, זה בכלל שטויות. ישנה תקנה שמחייבת מערכת אזעקה להפסיק אחרי כמה זמן?

חוה ראובני:

	 זה שייך לאיכות הסביבה.

היו"ר אברהם פורז:

	 ובאיכות הסביבה חושבים שזה שייך לכם, אני חושב שבכלל צריך לאסור לחלוטין את כל האזעקות. כל מערכות ההגנה צריכות להיות דברים שמנתקים מגעים ללא צעקות. שינתק את הרכב, את הגיר את המנוע, בלי לעשות רעש. אם יש אזעקה פועלת אני אפילו לא מסתכל. זה רק מטרד.

	אני מבקש מכם שתהיה תקנה שכל רכב חדש ממועד מסוים ואילך, אסור יהיה להתקין בו מערת אזעקה שמרעישה. כל המערכות חייבות להיות מערכות שמנתקות את הרכב בלי רעש.

צבי יוזנט:

	בפוליסה הבאה שכל אחד יחדש, במקום להרכיב מערכת אזעקה ב- 1000 ₪, יגידו לך עכשיו תכניס שם משהו שעולה 3000 ₪. זה ישגע את כולם.

היו"ר אברהם פורז:

	 יש הרבה קיבעונות, לדעתי, העובדה שהרכב צופר ועושה רעש, זה לא מונע את גניבתו. הדבר היחיד שזה גורם זה מטרד לסביבה. אני מבקש שתכתבי מכתב לשר התחבורה, שאני מבקש ממנו שתותר תקנה שממועד מסוים ואילך, בעתיד הקרוב, אסור יהיה להתקין ברכב מערכת שמגנה עליו מפני גניבה או פריצה ע"י השמעת רעש. המערכת צריכה להיות כזו שתנתק מערכות שימנעו את הגניבה. מצדי שישימו סנדלים על כל גלגל עם מנעולים. אנחנו צריכים, בתהליך הדרגתי ממועד מסוים, לגרום לזה שהדברים האלה יעברו מהעולם.

צבי יוזנט:

	יש מערכות, הרבה יותר יקרות שמחליפות את המערכות המרעישות. אם מחליטים על קדימה אז מתקינים למכוניות החדשות, לא הקיימות.

היו"ר אברהם פורז:

	 בתחום ביטוח החובה, יש מונופול, לא דברנו על זה. ביטוחים האחרים יש בכל זאת תחרות מסוימת, במכוניות יקרות יש חובה לאיתורן.

רוני אהרונוביץ:

	זו גם בעיה, אין סיבה לזה אם כל המערכות מוגנות, הטענה שלהם היא שגונבים את המפתחות מהבית.


היו"ר אברהם פורז:

	 אני רוצה להגיד שהתחרות והשוק יעשו את שלהם. כמו למשל שהביטוחים ישירים הורידו את מחירי הביטוחים המקיפים ומשלמים מאות שקלים פחות. אבל מעבר לזה, אני חושב שאת האזעקות המרעישות ולא מונעים את הגניבה, צריך להעביר מהעולם.

צבי יוזנט:

	מה שהולך לעתיד זה קל לעשות.

היו"ר אברהם פורז:

	 בודאי, אני לא הולך אחורנית להגיד לכולם להשקיע אלפי שקלים בהסתת האזעקה, אם כי רוב המערכות עובדות גם על אזעקה וגם מנתקות. אני מבקש לכתוב מכתב על זה לשר התחבורה.

צבי יוזנט:

	טכנית, כל המערכות שישנן, שאינן צועקות, הן מערכות ניתוק, אבל הן לא אזעקות נפח, זה למקרה שאתה משאיר דברים באוטו. זה בעצם מתריע שיש גנב שפותח חלון. אזעקות הנפח נועדו במקרה שאתה רוצה ביטוח על דברים שבתוך האוטו, אם לא , לא עושים ביטוח.

היו"ר אברהם פורז:

	 בכל דבר יש בעד ונגד. אין טוב בלי רע אין רע בלי טוב. אנחנו צריכים למצוא את נקודת האיזון. הנזקים הנגרמים לציבור ממטרדי הרעש עומדים מול התועלת שאם יגנבו לו פעם את המעיל מהאוטו. עם כל הכבוד, שלא ישאירו במכונית שום דבר בעל רכב, אני אף פעם לא משאיר מסמכים במכונית, ושום דבר יקר ערך.

אתי בנדלר:

	 מערכות שמע מאד יקרות.

היו"ר אברהם פורז:

	 אז תבטחי את מערכת השמע.

מוטי פלדמן:

	גם כך מגבילים את הביטוח על מערכות השמע בסכום מסוים.

היו"ר אברהם פורז:

	 והיום מערכות השמע הולכות ונהיות זולות יותר. פעם נטפל גם בעבר, אבל בודאי אנחנו צריכים לגרום לכך שממועד מסוים ואילך, התופעה הזו תפסק. לא ייתכן שמגיע יום חורף, קצת רוח, וכל המכוניות מתחילות להרעיש. 

מיכה גולד:

	אם מדברים בכיוון הזה, יצרניות הרכב עצמם כבר יום בתוך פס הייצור מתקינים הרבה מערכות, ולהם יש גם מערכות משולבות. זה נותן התראה ומפסיק, אבל להגיד שלשנות פס ייצור בהרכבה, תגזור גזירה שאי אפשר יהיה לעמוד בה.


היו"ר אברהם פורז:

	 אני לא חושב שבחו"ל זה כך.

מיכה גולד:

	תנסה לגרור שם ב.מ.וו מייד הוא יתחיל לצרוח.

היו"ר אברהם פורז:

	 הרי לא מדובר במערכות העיקריות של המכוניות. יש אפשרויות שונות, לכל מדינה יש סוגי דלק שונים ועושים התאמה מקומית. עובדה שאצלנו בארץ היה עד 1300 סמ"ק מחיר מוזל, כל מיני דגמים לא הגיעו, רק בשביל ישראל הגיעו 1300, לא היה שום מקום בעולם מנוע כזה חוץ מאשר אצלנו. אז יתאימו גם את זה לשיגעונות שלנו. אני גם אבקש ממך מר יוזנט שתפעיל את השפעתך על השר

צבי יוזנט:

	ממילא זה יגיע אלי בסוף.

חוה ראובני:

	 תקנת משנה (ג) אומרת:" רכב, כאמור בתקנת משנה (ב)", אותם סוגי רכב שדברנו עליהם קודם, "ששנת ייצורו לפני 1972 ומשקלו הכולל מותר אינו עולה על 4000 ק"ג, יהיו מצוידים במנעול ביטחון או מכשיר נעילה שיהיו תקינים בכל עת".

היו"ר אברהם פורז:

	 תמחקי את זה, זה לא מעניינו של הציבור. תמחקו את התקנה. אמנם במשפט הרומי ישנו מושג הנקרא "דסואטוטו", זהו חוק שננטש מחמת אי יישומו והוא מת לבד. אז הגיע הזמן למחוק אותו.

חוה ראובני:

	 אני צריכה לברר את זה כיוון שוועדת חוקה אישרה את זה כחלק מהצו, אם אפשר למחוק חלק ממנו.

היו"ר אברהם פורז:

	 אפשר, תמחקו את התקנה, אני נותן לכם אישור.


אתי בנדלר:

	 אי אפשר. זה הובא בפני הוועדה ולכן אי אפשר למחוק אותה.

היו"ר אברהם פורז:

	 אז תלכו לפרוצדורה למחיקתה.


חוה ראובני:

	בתקנה הבאה 364(ב), אנחנו עוסקים רק ב- (ב) אבל כתוב "לא ינהג ברכב כאמור לתקנת משנה (א)" שזה, אוטובוס ציבורי בקו שירות, אוטובוס שמשקלו הכולל עולה על 8000 ק"ג, רכב חריג שמשקלו הכולל 16,000 ק"ג או יותר, רכב מסחרי המיועד להובלת חומרים מסוכנים ורכב אחר שמשקלו הכולל המותר ב- 8000 ק"ג עד 15,999 ק"ג. זו רשימת כלי הרכב שחייבים.

	בצו אנו מוצאים את הקנס להוראה הבאה: "לא ינהג ברכב כאמור לתקנת משנה(א), אלא אם כן הותקן ברכב טכוגרף תקין הפועל כהלכה ומסמן בכל עת היות הרכב במצב נסיעה את מהירות נסיעתו את זמן הנהיגה. לא יפתח בעל רכב טכוגרף, אלא לאחר" - - 

היו"ר אברהם פורז:

	 דבר ראשון זה עצם ההתקנה ודבר שני זה ההפעלה התקינה.

צבי יוזנט:

	השאר זה דברים אלקטרוניים ומכניים.

היו"ר אברהם פורז:

	 רק התקנה ותקינותו. 500 ₪ זה נמוך מידי. אני רוצה להעלות ל- 750 ₪.

קריאה:

	למה באוטובוס ציבורי לא צריך גם טכוגרף?

חוה ראובני:

	 365. "מגבה, גלגל חילוף"

היו"ר אברהם פורז:

	 יש גם גלגל חילוף קטן אבל יש יצרנים שמצרפים ספריי. מניסיוני, יום אחד שכרתי רכב מחברת השכרת רכב רצינית בגרמניה, זו הייתה מרצדס A class יש לי נוהג שאני בודק כמה דברים מפני שפעם יצאתי דרך ללא גלגל ספר באוטו רגיל , למזלי לא היה לי פנצ'ר, אבל ראיתי בכל אופן שאין גלגל ספר. הם אמרו שלי שבגלל שתא המטען קטן, במקום גלגלי ספר הם נותנים את הספריי, לא בטוח שזה כל כך יעיל.

צבי יוזנט:

	יש גם תקרים שהספריי לא יעזור.

היו"ר אברהם פורז:

	 זה טוב למצבים שנתקע משהו בגלגל.

חוה ראובני:

	 התקנה אומרת שברכב מנועי הנע על גלגלי גומי, למעט טרקטור, תומך,  מכונה ניידת, שר משקלו העצמי עולה על 400 ק"ג יימצאו בכל עת" - - -


היו"ר אברהם פורז:

	 גם אופנוע גדול צריך לפי זה? הוא רכב מנועי העולה על 400 ק"ג.

חוה ראובני:

	"יימצאו בכל עת מגבה בעל כושר הרמה מספיק להרמת הרכב כשהוא עמוס, כך שלפחות גלגל אחד של הרכב לא יבוא במגע עם הדרך, גלגל חילוף שמידות הצמיג והאופן שלו נקבעו על ידי יצרן הרכב והוא במצב תקין כאמור בתקנות", כל הדברים הנחוצים להחלפת גלגל.

צבי יוזנט:

	כבר שינינו את זה.

רוני אהרונוביץ:

	בסיטרואן למשל לא צריך מגבה.

היו"ר אברהם פורז:

	 100 ₪ זה מספיק.

חוה ראובני:

	 366. פנס אזהרה: "רכב מנועי אשר משקלו הכולל עולה על 4000 ק"ג וכן אוטובוס שאין בו מכשיר להפעלת מחוואי כיוון כאמור בתקנה 70(ב), יימצא בו פנס עזרה מטלטל לשימוש כשהרכב התקלקל בדרך בזמן תאורה. הפנס יהיה בעל בסיס שיאפשר עמדו היציבה בדרך ובכל תנאי מזג אויר"

היו"ר אברהם פורז:

	 250 ₪ זה סביר.

חוה ראובני:

	 367. משולש אזהרה: "בגרור, נתמך או רכב מנועי, למעט אופנוע, יימצא משולש אזהרה "- - -

היו"ר אברהם פורז:

	 זה מאושר.

אתי בנדלר:

	 זה מצוין, רק תיישם את זה כשאתה זקוק לזה, ואחרי 2 דקות זה כבר לא נמצא בדרך.

היו"ר אברהם פורז:

	 רצוי לא לשים את זה על השמשה כי לפעמים נמצאים בסיבוב וצריך שיראו את זה.


חוה ראובני:

	 368. נעלי ביטחון: "ברכב מנועי אשר משקלו הכולל המותר עולה על 5000 ק"ג, למעט אוטובוס, יימצאו 2 נעלי ביטחון המאפשרות השארתו של הרכב כשהוא עומד במצב בלימה בכל תנאי דרך"

היו"ר אברהם פורז:

	 זה לדעתי מחייב 500 ₪.

אתי בנדלר:

	 אם יותר לי לחזור למשולש, לתקנה 70 האומרת שצריך להשתמש במשולש הזה כשהרכב מתקלקל, יש קנס של 250 ₪ ואתה הורית להוריד את זה ל- 100 ₪.

היו"ר אברהם פורז:

	 כל הכבוד ליועצת בנדלר שמוכיחה את חוסר העקביות שלי.

חוה ראובני:

	 לדעתי זה צריך להיות הפוך וששניהם יהיו 250 ₪ ולא 100 ₪.
 370. מטפים: "ברכב מנועי, למעט רכב פרטי, אופנוע ותלת אופנוע, יימצאו מספר מטפים מסוג המפורט בחלק ג' לתוספת השניה..."

היו"ר אברהם פורז:

	 בסדר. 

דן לינק:

	אני רוצה לתקן שקוראים לזה מטפה ולא מטף, וברבים מטפים.

צבי יוזנט:

	תשאל נהג משאית אם יש לו מטפה.

היו"ר אברהם פורז:

	 אני מאשר לשנות את זה בהתאם לכללי העברית התקניים.

אתי בנדלר:

	 ובלבד שהקנס יהיה 250 ₪.

חוה ראובני:

	 370.סל אשפה: "(ב) ברכב מנועי פרטי, רכב פרטי דו שימושי או רכב מסחרי שנרשם אחרי 1 במאי 1980, יותקן סל אשפה מסוג אישרה רשות הרישוי"...


היו"ר אברהם פורז:

	 אני מאד מקפיד, אבל יש לי סל אשפה בפגז' ושקית לזריקת זבל מקדימה. 100 ₪.

חוה ראובני:

	 383א. מחזיר אור: "ברכב מסחרי שמשקלו הכולל המותר עולה על 3500 ק"ג יותקנו לאורך הדופן האחורי בקצותיו, מן הפינות הנמוכות הקיצוניות ביותר של הדופן, שתי טבלאות שמידותיהן... שיצבעו לסירוגין בפסים..."

היו"ר אברהם פורז:

	 הכוונה למחזירי האור. איך התקינה לזה בעולם? זו המצאה שלנו, נכון.

דן לינק:

	לא כל מה שממציאים פה הוא שלילי.

היו"ר אברהם פורז:

	 אבל בימים של חורף גשם עם ראות לקויה, הרי בחו"ל המצב יותר קשה והם לא מבקשים, אז אולי אנחנו מגזימים?

חוה ראובני:

	 אבל גם בסכי שמש אנחנו לא מגזימים.

היו"ר אברהם פורז:

	 אפשר להחליט שמשאית כזו תואר כמו מכונית משטרה.

דוד בוקר:

	זה נותן עוד אפקט של בטיחות.

היו"ר אברהם פורז:

	 אני טוען שיש תעשיות רכב מפוארות בעולם, כולם רוצים שזה יהיה בטיחותי, אם היצרן ושלטונות הרישוי במדינות הנאורות מסתפקות בזה, אנחנו לא צריכים להוסיף לזה.

חוה ראובני:

	 מצד שני זה לא מזיק וזה לא קשה לשים ולתחזק.

היו"ר אברהם פורז:

	 זה רק עולה עוד כסף, לדעתי זה מיותר.

דן לינק:

	הערה קטנה בנושא הזה, לי לא אכפת כמה יהיה הקנס, אבל הנושא של מחזירי האור הוא נושא טעון, בזמנו שינינו את זה ממחזירי אור אדומים למחזירי אור אדומים לבנים, זה יצר תופעה שהאור המוחזר הוא לבן. בארצות התרבות שמעבר לים, אין אור אחורי שבצבע לבן, למעט אור רוורס, ואצלנו רק לבן.

היו"ר אברהם פורז:

	 מה זאת אומרת רק לבן?

דן לינק:

	אין החזרה של אור אחורי בצבע לבן, אצלנו זה כמעט רק לבן מפני שהלבן מחזיר פי חמש מאשר האדום.

צבי יוזנט:

	אבל, עם כל הכבוד לדן לינק, במבדקים של מכון התקנים והטכניון זה מגדיל את האור, השילוב של הלבן והאדום.

דן לינק:

	אני דברתי על זה שאור לבן הוא לא אור אחורי במדינות התרבות.
היו"ר אברהם פורז:

	 אם כך הם עושים רק אדום.

דן לינק:

	רק אדום או אדום וצהוב או שעושים שחור וצהוב בכל מיני נסיבות אבל לא אדום ולבן. יש בעיה בנושא הזה. בזמנו, ההחלפה מאדום לאדום ולבן הייתה מאד שנויה במחלוקת, אבל עובדה שזה הוחלט.

	הערה נוספת, אמרת לגבי יצרי הרכב וחזקה עליהם שהם בעד בטיחות, אני כופר בזה. יצרני הרכב הם בעד מכירת חלפים וכל המרבה הרי זה משובח. אף יצרן רכב לא התקין דבר שלא דרשו ממנו להתקין.

רוני אהרונוביץ:

	פשוט אין לך מושג על מה אתה מדבר.

היו"ר אברהם פורז:

	 לא נאה לדבר כך. אם אני רואה בבריטניה בצרפת או בארצות הברית כלי רכב שיוצרה באותה מדינה, והיא בסטנדרט מסוים של תאורה, ופתאום אני רואה שאצלנו הלכו מעבר לזה אז אני אומר לעצמי שכנראה שבכל זאת יש פה משהו מוגזם. אני לא מדבר על היצרן אלא על שירות התקינה באותה מדינה. אז אנחנו צריכים לעשות תקינה יותר מחמירה מהאירופאים והאמריקניים? זה מה שאני תוהה. אני לא כופר בזה שיצרני הרכב רוצים להרוויח כסף. בכל העולם המשאיות הם בלי פסים זוהרים, רק אצלנו.
  
רוני אהרונוביץ:

	רכב יפני שמיוצר בארצות לא עובר פה תקינה, ורכב אמריקאי שמיוצר בארצות הברית כן עובר פה תקינה. תחשוב על זה ואולי תמצא היגיון.


צבי יוזנט:

	יש רכב בארצות הברית שמיוצר באירופה שעושים בו פנס לא סימטרי? יכול להיכנס רכב בעולם לאמריקה עם פנס לא סימטרי?

רוני אהרונוביץ:

	זה לא שייך.

צבי יוזנט:

	אני אומר לך שלא, למרות שזה מאושר במקום אחר. האמריקאים מוכרים רק עם פנסים סימטריים ולא נותנים א-סימטריים.

היו"ר אברהם פורז:

	 התקנה מאושרת.

היו"ר אברהם פורז:

	 אני רואה בשאר התקנות שרכב פרטי ומונית זה אותו דבר, מחזיר אור לאוטובוס זה אותו דבר , מה עם טרקטורון?

צבי יוזנט:

	באופנוע וטרקטורון גם חייבים.

חוה ראובני:

	 383ה. "באופנוע וטרקטורון תהיה לוחית הזיהוי האחורית צבועה בפס אדם מחזיר אור שרוחבו... בתלת אופנוע תהיה לוחית הזיהוי האחורית צבועה כאמור בתקנת משנה (א)".

היו"ר אברהם פורז:

	 בסדר, גם טרקטורון, זה ממילא לא עובר טסט אם זה לא כך.

חוה ראובני:

	 383ו זה אותו דבר לגבי טרקטור ומכונה ניידת.

היו"ר אברהם פורז:

	 זה בסדר. סימון גרור ונתמך זה גם אותו דבר כי הסימון צריך להיות תמיד תקין.

חוה ראובני:

	 383ט. "תקינות סימון: הסימון לפי תקנה383א-ח יוחזק תמיד במצב נקי ולא יהיה דהוי או מטושטש, ייראה לעין עוברי דרך ולא יוסתר.

	תקנה 383י אומרת ש"לא ינהג אדם רכב כאמור אלא אם הרכב מסומן כאמור בסימן זה".


היו"ר אברהם פורז:

	 זה קצת אבסורד שאי התקנה בכלל והתקנה במצב מלוכלך זה אותו קנס. אבל זה מאושר, נעבור הלאה. הרבה דברים מאלה צריכים להישאר רק בברירת קנס, ללא נקודות.

צבי יוזנט:

	הויכוח האידיאולוגי יהיה בשיטת הניקוד, עם הפרטים הטכניים נסתדר.

חוה ראובני:

	 397(א) גביית שכר נסיעה באוטובוס פרטי: "לא יגבה אדם ולא ירשה לאחר לגבות ולבקש שכר בעד נסיעה באוטובוס פרטי אלא לפי היתר מאת הרשות בגוף הרשיון ובהתאם לתנאיו".

היו"ר אברהם פורז:

	 500 ₪.

חוה ראובני:

	 405. נקיון אוטובוס בקו שירות: "בעל רשיון קו יבטיח את ניקיונו של כל אוטובוס המשמש בקו השירות כאמור בתקנה 441 , ויבטיח ניקיון סביר של האוטובוס בחוץ. הוראות תקנת משנה(א) יחולו על בעל רשיון רגיל או רשיון פרטי".


היו"ר אברהם פורז:

	 אני בעד זה, אבל נניח שמישהו זרק לכלוך אז יעמידו את בעל הרשיון לדין?

חוה ראובני:

	 הוא צריך לנקות אותו.

היו"ר אברהם פורז:

	 אחרי כל נוסע שיורד?

דוד בוקר:

	אחרי כל נסיעה.

חוה ראובני:

	 תעלה לאוטובוס אחרי שקבוצת תלמידים נסעה בו לטיול השנתי ובעל הקו לא ניקה את האוטובוס.

היו"ר אברהם פורז:

	 זה מאושר.  


חוה ראובני:

	 411. תלבושת ותו זיהוי לעובדי הרשות: "פורטה הרשות לאחר שניתנה לבעל הרשיון הזדמנות להעיר הערותיו על תלבושת לעובדי שירות או על תווי זיהוי לנהגים וכרטיסנים, יבטיח בעל הרשיון קיום ההוראה".

אתי בנדלר:

	 מטרת הזיהוי יותר חשובה.

היו"ר אברהם פורז:

	 100 ₪ זה מספיק.

חוה ראובני:

	 418. שיחת נהג: "נהג לא ישוחח בזמן הנסיעה עם אדם אחר לרבות עם הכרטיסן אלא אם היה הדבר דרוש באותה שעה לביצוע התפקיד".

היו"ר אברהם פורז:

	 100 ₪ זה מספיק.

דן לינק:

	אין כרטיסנים יותר.

חוה ראובני:

	 או עם אדם אחר.

לאה ורון:

	 אם אני שואלת אותו איך נוסעים לחדרה.

חוה ראובני:

	 אלא אם היה הדבר דרוש לצורך ביצוע תפקידו, זו שאלה בקשר לנסיעה.

דן לינק:

	אתם מגזימים, מדובר על נהג שלקח את החבר שלו יחד אתו וכל הנהיגה הוא לא מפסיק לדבר אתו. אנחנו משדרים מסר.

היו"ר אברהם פורז:

	 זה נשאר 100 ₪. אני כל הזמן מדבר באוטו עם חברים שלי, זה יותר בטוח?

דן לינק:

	זה רכב ציבורי.

חוה ראובני:

	 420. "איסור מכירת כרטיסים בנסיעה"

היו"ר אברהם פורז:

	 אני מאשר מתוך ידיעה שאי אפשר לקיים את זה, ההוראה הזו לא תתקיים, ואם היא תתקיים, זמן הנסיעה יהיה כפול.

חוה ראובני:

	 422. הפעלת רדיו באוטובוס שירות: "הנהג והכרטיסן לא יפעילו מקלט רדיו, מקלט טלוויזיה או מכשיר אחר המשמיע קולות או צלילים באוטובוס בקול רם, הן בנסיעות עירוניות, הן בנסיעות בינעירוניות, ועליהם להפסיק את פעולת הרמקולים".

היו"ר אברהם פורז:

	 100 ₪.

אתי בנדלר:

	 יש כאן שני חלקים, נניח שהמקלט מופעל, ואחד הנוסעים מבקש לסגור אותו, יש כאן הוראה שמחייבת.

דן לינק:

	היא מחייבת להשקיט

חוה ראובני:

	 יש תקנת משנה(ב) "לא יכוון הנהג את מקלט הרדיו והמכשיר כאמור תוך כדי נהיגה"

היו"ר אברהם פורז:

	 100 ₪.

חוה ראובני:

	 423. "הזדהות לפני נוסע: נוהג, כרטיסן, או כל עובד שירות אחר, יציגו בפני נוסע לפי דרישתו את תו הזיהוי שסופק להם על ידי בעל הרשיון או תעודת זהות או תעודה מזהה אחרת הנושאת את תמונתו.

היו"ר אברהם פורז:

	 500 ₪ אם הוא מסרב להציג תעודה מזהה.

חוה ראובני:

	 425(ב) "חובות לפני התחלת נסיעה: לא יתחיל נהג בתפקידו בקו השירות, ונהג וכרטיסן לא יכניסו נוסעים לאוטובוס, אלא אם:
1. הציבו את מספר הקו בחזית האוטובוס ליד דלת הכניסה או מאחוריו ובזמן תאורה יאירו אותו. 
2. יציגו את השלט המודיע על מהלך הקו ותחנת ייעודו של האוטובוס.
3. בדקו את תקינות פעולת הפעמון לאות עצירה בתחנה.
4. נוכחו לדעת כי נמצא באוטובוס ציוד מלא של עזרה ראשונה וכן שני מטפים ושני פטישים לניפוץ חלון בשעת סכנה.
5. דאגו לכך כי יימצאו ברשותם באוטובוס למכירת הכרטיסים הדרושים לקו השירות".

אתי בנדלר:

	 יש דבר כזה?

חוה ראובני:

	 אפילו לא כתוב היעד. על קו 405 כתוב שהוא נוסע לירושלים? 

דן לינק:

	עניין הפטישים לא מצחיק, עד שיש תאונה ואנשים לא יכולים לצאת החוצה ומתלוננים למה יש רק שניים.

דוד בוקר:

	הרכב לא עובר טסט בלי כל האביזרים האלה.

היו"ר אברהם פורז:

	 אז חובת הנהג לפני התחלת הנסיעה? לבדוק אם המספר נכון, היעד הוא נכון.

חוה ראובני:

	 הוא צריך להציג את המספר, להאיר אותו, לשים שלט המודיע על מהלך הקו, שאת זה אף פעם לא ראיתי, לבדוק אם פעמון העצירה עובד.

היו"ר אברהם פורז:

	 בסדר, 250 ₪, אי אפשר להגיד שאין לכם חוש הומור.

חוה ראובני:

	 427. "הכרזת תחנות: נהג או כרטיסן יכריזו את שמה של כל תחנה..."

היו"ר אברהם פורז:

	 אני לא מאשר את התקנה, תעמידו לדין מי שלא מכריז את התקנה. אם החברה, מטעמים של שירות ציבורי רוצה להכריז על התחנות ורוצה להודיע שיש דיוטי פרי, זה משהו אחר שלא שייך למה שמחייבים תקנות התחבורה.
 
חוה ראובני:

	 לכן נתנו את הקנס המינימלי.


היו"ר אברהם פורז:

	 לא צריך להיות שום קנס. תגישו בקשות לבתי המשפט.

חוה ראובני:

	 428. עצירה בתחנות: "(א) לא יעצור נהג האוטובוס אלא בתחנות שצוינו ברשיון קו השירות, אולם מותר לנהג אוטובוס לעצור במקום שבו עצירת רכב מותרת כדי לאפשר למבקר כרטיסים לעלות או לרדת מהאוטובוס, גם מחוץ לתחנות שצוינו ברשיון קו השירות".

היו"ר אברהם פורז:

	 250 ₪.

חוה ראובני:

	 יש המשך: "(ג) בתחנות שלא צוינו כתחנות מיוחדות יעצור נהג אוטובוס אם אדם ממתין בתחנה, זולת אם אין באוטובוס מקום פנוי".

לאה ורון:

	 מה זה תחנה מיוחדת?

צבי יוזנט:

	לתלמידים לנכים.

חוה ראובני:

	"(ד) נהג אוטובוס לא יעמיד את האוטובוס בתחנה יותר מהזמן הדרוש להורדת נוסעים באותה תחנה או להעלאת הנוסעים בתחנה אלא אם הותר הדבר ברשיון הקו".

היו"ר אברהם פורז:

	 מאושר.

חוה ראובני:

	 429. כניסה ויציאה מתחנה: "נהג אוטובוס –
(1) לא יניע את רכבו אלא לאחר שהפעיל את מחוון הכיוון השמאלי ולאחר שנוכח כי הוא יכול להיכנס למסלול התנועה ללא סיכון והפרעה לתנועה.
(2)  ידאג כי שום מחוון כיוון לא יפעל לאחר שהאוטובוס נעצר בתחנה"

היו"ר אברהם פורז:

	 דברנו על זה בנושא אחר. אנחנו צריכים למנוע את התופעה שהאוטובוס לא נכנס לתחנה גם כשהיא פנויה וחוסם נתיב כי הוא יודע שברגע שהוא ייכנס הוא לא יוכל לצאת, כי לא נותנים לו להשתלב.


חוה ראובני:

	 הבעיה שלי כנהגת, זה ברגע שאני רואה אוטובוס בתחנה אני עוצרת כי אני יודעת שהוא יתפרץ בלי להסתכל בכלל.

היו"ר אברהם פורז:

	 הנהגים הישראלים לא נותנים להשתלב בתנועה לאף אחד. האוטובוס, כתוצאה מזה, בהרבה מאד מקרים,  פשוט נעמד באמצע הכביש, כי הוא לא רוצה אחר כך להיתקע בתחנה. זה יוצר אחריו פקק עד שהוא גומר, ואז הוא ממשיך.

	לא אכפת לי לומר שבעל רכב שרואה אוטובוס שעומד לצאת ייתן לו זכות קדימה. אז ניצור את הנורמה הראויה. מה קורה עם הדבר הזה?

חוה ראובני:

	 צריך לשאול את ישעיהו רונן.

היו"ר אברהם פורז:

	 אני יודע שיגידו שכתוצאה מזה, נהג האוטובוס מתפרץ מבלי לאותת, אבל לדעתי אפשר ליצור גם סיטואציה כזו שזכות היציאה תהיה לו אחרי שהפעיל את המחוון 10 שניות, או שאפשר למצוא משהו דומה. בעיני, חלק מעבירות הבריונות, שלכאורה לא קשורות לתאונות דרכים, זה תרבות נהיגה שבסוף מביאה לתאונות. זאת אומרת שהנהיגה המתחשבת הזהירה האדיבה והלא אגרסיבית, בסוף מאד משתלמת.

	יש בעיה שכשנהג, חומסים אותו בכביש ובכל פעם פוגעים בזכות הדרך שלו, הוא מתחיל להתנהג באופן בריוני, הוא פשוט מתחיל להילחם. זה טבע אנושי.

חוה ראובני:

	 יש מי שפתח את הדרשה בפרשת השבוע "כי תצא", שהפסוק הראשון שלה היא "כי תצא למלחמה  עם אויבך" ואמר, זהו הנהג הישראלי.

חוה ראובני:

	 תקנה 429 מאושרת?

היו"ר אברהם פורז:

	 מאושר, אבל אני מבקש לטפל בזה.

חוה ראובני:

		435. "אות נסיעה על ידי הכרטיסן: הכרטיסן ייתן את אות הנסיעה לנהג לאחר שנקט אמצעי זהירות כאמור לתקנה 436, לרבות סגירת הדלתות שבהשגחתו...".

היו"ר אברהם פורז:

	 100 ₪, אין היום כרטיסנים.


חוה ראובני:

	 436. "בטחון נוסעים: לפני הסעת האוטובוס ינקטו הנהג והכרטיסן אמצעי זהירות הסבירים להבטחת בטחונו של הנוסע בכניסתו לאוטובוס או ביציאתו ממנו..."

היו"ר אברהם פורז:

	 מאושר.

חוה ראובני:

	 437. "מניעת יציאת נוסע בזמן נסיעה: הנהג והכרטיסן לא ירשו לנוסע לצאת אל האוטובוס ולהיכנס אליו –
(1) בשעה שהאוטובוס נע, אלא אם כן לא הייתה להם אפשרות למונעו" על זה הצענו 500 ₪.
(2)  בשעה האוטובוס עומד שלא בתחנתו אלא אם יש הכרח בכך והדבר ניתן להיעשות ללא סיכון.

פיצלנו את הסעיפים, יש שתי הוראות שונות שעל אחת הצענו 500 ₪ קנס ועל השניה 250 ₪.

היו"ר אברהם פורז:

	 ממתי נהג פותח את הדלת תוך כדי נסיעה? ושלא בתחנה 100 ₪, אם הוא רוצה לפתוח לקשיש?

צבי יוזנט:

	בשם הרחמנות 100 ₪.

חוה ראובני:

	 438. "הנעת אוטובוס: לא יניע הנהג את האוטובוס אלא לאחר –
(1) סגירת הדלתות שסגירתן מוטלת עליו
(2) קבלת האות לכך מהכרטיסן, אם יש כרטיסן.

היו"ר אברהם פורז:

	 100 ₪.

חוה ראובני:

	 439. פתיחת דלתות וסגירתן: 
(1) "לא יפתחו הנהג והכרטיסן את דלתות האוטובוס בזמן הנסיעה.
(2) לא יפתחו הנהג והכרטיסן את דלתות האוטובוס כשהוא נעצר בתחנה, אלא אם נוכחו כי פתיחת הדלתות לא תפגע בנוסעים, או לאחר שהזהירו שהם עומדים לפתוח את הדלתות.
(3) לא יסגרו הנהג והכרטיסן את הדלתות שנפתחו אלא לאחר שהנוסעים סיימו לצאת מן האוטובוס באופן שסגירת הדלתות לא תפגע בנוסעים".

היו"ר אברהם פורז:

	 מאושר.


חוה ראובני:

	 440. הארת האוטובוס: "נהג או הכרטיסן יאירו את תוכו של האוטובוס בזמן תאורה".

היו"ר אברהם פורז:

	 בסדר. 

חוה ראובני:

	 441. ניקיון האוטובוס על ידי הנהג: 
(1) "נהג הנוסע בקו שצוין ברשיון כבין עירוני יבטיח ניקיון סביר של פנים האוטובוס ונקיון מלא של המושבים ושל השמשות הקדמיות והאחוריות לפני שהתחיל בנסיעה מתחנת המוצא או מהתחנה הסופית של סוף הקו"

היו"ר אברהם פורז:

	 מה ההבדל בין התקנה הזו לקודמת?

חוה ראובני:

	 הקודם היה בעל ההרשאה על הקו, וזה הנהג, אבל זה אותו גובה קנס.

היו"ר אברהם פורז:

	 אני בעד אבל לדעתי הוא לא יכול לעמוד בזה.

חוה ראובני:

	 כאן מדובר על בינעירוני ולא על עירוני.

היו"ר אברהם פורז:

	 נניח שנסע לעפולה ועכשיו הוא חוזר לתל-אביב, את רוצה שיטאטא את האוטובוס?

צבי יוזנט:

	מדובר על שקיות ודברים גדולים.

היו"ר אברהם פורז:

	 אני מאשר את זה בהנחה שיהיה קשה לעשות אבל אני לא יכול להגיד משהו נגד שמירת ניקיון.

חוה ראובני:

	 443. יציאת נהג רק מאוטובוס ריק: "לא יעזוב נהג את האוטובוס בהגיעו לתחנת הייעוד אלא לאחר שכל הנוסעים יצאו מן האוטובוס".

היו"ר אברהם פורז:

	 ואם הוא צריך לרדת ולרשום את השעה שהוא יצא.

דן לינק:

	אז הוא לא עזב את האוטובוס, האוטובוס בהשגחתו.

היו"ר אברהם פורז:

	 בסדר.

חוה ראובני:

	 448. כניסת נוסעים ויציאתם:
(1) "לא ייכנס אדם לאוטובוס ולא ייצא ממנו אלא בדלתות המיועדות לכניסה וליציאה לפי העניין, פרט אם הרשה הנהג והכרטיסן כניסה ויציאה של כאמור"

היו"ר אברהם פורז:

	 כמו למשל מהחלונות?

חוה ראובני:

(2) " לא ייכנס נוסע לאוטובוס אלא לפי תורו".

היו"ר אברהם פורז:

	 על זה 500 ₪, בכלל צריך לחוקק חוק בכנסת שיהיה קנס למי שגונב את התור בכל מקום.

חוה ראובני:

	 זו בדיוק הסיבה לשאלה מה עושים במדינות המתוקנות, באנגליה לא היית צריך לכתוב תקנה כזו.

יפעת רווה:

	בשביל לאכוף את זה יהיה יותר סיכוי אם הקנס יהיה נמוך יותר.

היו"ר אברהם פורז:

	 את צודקת. 250 ₪.


חוה ראובני:

	 452. שיחה עם הנהג והפרעה לו: 
(1) "לא ישוחח אדם עם נהג האוטובוס בזמן הנסיעה, אלא לשם בירור שאלות הקשורות בנסיעה שהיה הכרח בהן באותה שעה.
(2) הנוסע בעמידה לא יפריע לנהג לראות את הדרך לפניו ולצדדיו.
(3) לא יפריע נוסע  לכל אדם המורשה לכך מלמלא את תפקידיו באוטובוס".

דוד בוקר:

	כבר דברנו על זה.

חוה ראובני:

	 דברנו על נהג שמשוחח, עכשיו מדובר על בן אדם שאסור לו לדבר עם הנהג. 

היו"ר אברהם פורז:

	 100 ₪.

חוה ראובני:

	 453. הוצאת חלק גוף מהחלון: "לא יוציא אדם כל חלק של גופו מבעד לחלון האוטובוס בזמן יציאה.

מיכה גולד:

	צריך לתת פה קנס של יותר מ- 250 ₪.

היו"ר אברהם פורז:

	 מאושר 250 ₪.

חוה ראובני:

	 456. לכלוך האוטובוס: 
(1) "לא יירק אדם באוטובוס.
(2) לא ילכלך אדם את האוטובוס ולא ישליך בו פסולת, אלא במקום שהותקן לצורך זה באוטובוס, אם הותקן".

היו"ר אברהם פורז:

	 היה פעם שלט "לא לעשן, לא לירוק, ולא לפצח גרעינים".

צבי יוזנט:

	אחרי שקוראים את זה זו סיבה טובה לא לנסוע באוטובוס.

היו"ר אברהם פורז:

	 אושר.

חוה ראובני:

	 458. השלכת חפצים מאוטובוס:" לא יזרוק אדם אל מחוץ לאוטובוס כל חפץ אם הדבר עלול לגרום רוגז, נזק או סכנה לאדם ולרכוש"

היו"ר אברהם פורז:

	 500 ₪.


אתי בנדלר:

	 אני מבקשת שכשאתם עושים רוויזיה תתקנו גם את תקנה 458 "לא יזרוק אדם אל מחוץ לאוטובוס כל חפץ" למה זה צריך להיות אסור רק אם זה עלול לגרום רוגז נזק או סכנה.

חוה ראובני:

	 למשל, סיגריה מותר לזרוק  בכביש רק אם אין שם יער.
459. הגבלות כניסה לאוטובוס: "לא ייכנס לאוטובוס אדם כאמור בתקנה 461, לא יכניס לאוטובוס ולא ישים בו חפץ מטען או דבר כלשהו, כאמור בתקנות 462 עד 466". אני לא מבינה למה זה חוזר על עצמו?

שולמית שמעון:

	בתקנה 461 זה "לא ירשה נהג" וכאן זה הנוסע "לא ייכנס אדם".

חוה ראובני:

	 בתקנות הבאות יש אנשים שלנהג מותר לאסור על כניסתם לאוטובוס ומטען שמותר לנהג למנוע ממנו להיכנס לאוטובוס. כאן אומרים שאדם כזה שמותר לו למנוע את כניסתו, הוא בעצמו מלכתחילה שלא ייכנס.

אתי בנדלר:

	 בתקנה 461 מדובר על אדם שהוא מופרע בעליל- - -

חוה ראובני:

	 זה בוטל באחת הישיבות הקודמות.
461. אנשים שאין להסיעם: "לא ירשו נהג והכרטיסן להיכנס לאוטובוס לכל אדם – 
(1) שלבושו עשוי לזהם או להשחית את בגדי הנוסעים האחרים או את ריפודי האוטובוס, ובפרט שבגדיו מלוכלכים בצבעים, בשמנים או בפיח".

אברהם פורז:

	 אני בעד זה.

חוה ראובני:

	 בהמשך, אסור לאנשים לעלות בעירום, במצב של שכרות או שהוא מעשן סגריה או מקטרת, שהוא נועל לרגליו מתקן המשמש להחלקה או לגלישה.

היו"ר אברהם פורז:

	 בסדר.
462. בעלי חיים:
(1) "לא יסיע נהג באוטובוס ולא ירשו הנהג והכרטיסן להכניס אליו בעלי חיים, אלא אם גודלם מאפשר להניחם על ברכי הנוסע או להחזיקם בידיו, ובלבד שהכלבים המוסעים כאמור יישאו זמם על פיהם ויהיו קשורים ברצועה ובעלי חיים אחרים יהיו מצויים בתוך תיבה או סל באופן המונע אפשרות של פגיעה או הטרדה לנוסעים.
(2) הוראות תקנה משנה (א) לא יחולו על הסעת כלב של עיוור".

היו"ר אברהם פורז:

	 למה חייבים על הברכיים? מה עם כלב רועה גרמני? הוא לא יכול לנסוע באוטובוס? מישהו שמן לא יכול לעלות לאוטובוס? זו תקנה אבסורדית. הנהג יעבור עבירה אם הוא מעלה אותו?

חוה ראובני:

	 אסור לו להעלות אותו.

היו"ר אברהם פורז:

	 זאת אומרת שאדם בעל כלב זאב לא יכול לנסוע באוטובוס?

מיכה גולד:

	יש אנשים שמפחדים מכלבים וזה מקום ציבורי.

היו"ר אברהם פורז:

	 אני מאשר את זה, למרות שזה לא הגיוני. 100 ₪. זה יוצא שמישהו שיש לו כלב זאב והוא לא בעל אמצעים ואין לו מכונית, לא יכול לקחת את הכלב שלו לוטרינר.

חוה ראובני:

	 אז אפשר לפצל את זה.

אתי בנדלר:

	 אז תפצלו את זה, בלי זמן תעשו 250 ₪ והשאר 100 ₪.

חוה ראובני:

	 463. הובלת מטען וכדומה באוטובוס: "לא יסיע נהג באוטובוס, ולא ירשו הנהג והכרטיסן להכניס אליו, אלא לפי היתר מאת הרשות – 
(1) דברים או מטען בגודל או בצורה או מסוג שיש בהם כדי לגרום הפרעה או נזק לנוסעים
(2) דבר העלול ללכלך דבר העלול לפגוע באדם או בלבושו או המפיץ ריחות רעים.
(3) גופת אדם או גופת בהמה או חיה"

היו"ר אברהם פורז:

	 אולי תתקנו את התקנה הזו עם הגופה? אני לא מאשר כלום.

לאה ורון:

	 תקנה 463 לא מאושרת.


חוה ראובני:

	 מה עם השאר, יש גם מטען , למשל אדם שרוצה לעלות עם דלי צבע בלי מכסה.


צבי יוזנט:

	אפשר לפצל?

היו"ר אברהם פורז:

	 תורידו את העניין של הגופה הצידה.

יפעת רווה:

	זה נראה יותר גרוע, "למעט גופת אדם".

אתי בנדלר:
	 על גופה תגישו כתב אישום.

יפעת רווה:

	יש גם גופת חיה בסעיף (3), את לא רוצה לאשר גופה של חיה.

היו"ר אברהם פורז:

	 מה עם תרנגולת שחוטה? דגים מתים? אני לא מאשר שום קנס, תעמידו אותו לדין פלילי.

אתי בנדלר:

	 תרשמי הודעה לעיתונות, יו"ר הוועדה החליט לא לאשר קנס בשל הסעת גופה באוטובוס.

חוה ראובני:

	 מה עם (1) ו- (2) על חומרים מלכלכים?

אתי בנדלר:
(1) ו- (2) כן מאושרים.
 
חוה ראובני:

464. מקום של מזוודות : 
(1) "לא ירשו הנהג והכרטיסן להעמיד באוטובוס מזוודה או מטען אחר אלא במקום ובצורה שלא יפריעו לנוסעים, לנהג ולכרטיסן, ובייחוד לנוסעים בכניסה לאוטובוס וביציאה ממנו".

היו"ר אברהם פורז:
	 מאושר.

חוה ראובני:

	 478 (א)(3) או (4). מקלט טלוויזיה ברכב:
(1) "ברכב בו מותקן מקלט טלוויזיה, יותקן המכשיר כך – 
(3)שלא יפריע כניסת הנוסעים לרכב ואת היציאה ממנו
(4)שהמרקע לא ייראה למי שנמצא מחוץ לרכב."

שהנהג מהאוטו ליד לא יסתכל בטלוויזיה שבתוך האוטובוס.

צבי יוזנט:

	אין תקנה שאוסרת שהנהג לא יראה טלוויזיה.

חוה ראובני:
	 זו הזמנה לדין.

היו"ר אברהם פורז:
	בסדר, זה מאושר.

חוה ראובני:

483 פנסים ונורות נוספים:
(1) "באוטובוס יותקנו פנסים להארת פנים האוטובוס והמדרגות.

היו"ר אברהם פורז:

	 בסדר.

חוה ראובני:

	עכשיו אנחנו עוברים למוניות.  488. החזרת רשיון שפקע: " פקע רשיון או בוטל, חייב בעלו לחזירו לרשות תוך שבעה ימים מיום פקיעתו".

היו"ר אברהם פורז:

	 250 ₪ לפחות אם לא יותר, נעשה את זה  750₪, כדי למנוע מהחאפרים לעבוד.

חוה ראובני:

	 492. רשיון נסיעה מיוחדת:" מונית שניתן עליה רשיון לנסיעה מיוחדת, מותר להסיע בה –
(1) נסיעה מיוחדת
(2) נסיעת שירות ובלבד שהנסיעה האמורה מתבצעת במסגרת תאגיד שהרשות נתנה לו רשיון לגבי אותו קו שירות ושיש בידי נהג המונית אישור בכתב על הנסיעה האמורה מאת התאגיד כאמור.
(3) נסיעת סיור של תיירים בכל שטח המדינה לפי אישור בכתב של משרד התיירות ובהתאם לתנאי האישור.

היו"ר אברהם פורז:

	 נשאיר את זה 250 ₪.

חוה ראובני:

	 493. רשיון לנסיעת שירות: "מונית שניתן עליה רשיון לנסיעת שירות, מותר להסיע בה – 
(1) נסיעת שירות בקו השירות ברשיון ההסעה.
(2) נסיעת שירות בקו שירות שלא צוין ברשיון ההסעה ובלבד שהנסיעה האמורה מתבצעת במסגרת תאגיד בעל רשיון שירות  בר-תוקף שניתן לו לפי תקנה 495 לגבי קו השירות האמור.
(3) נסיעה מיוחדת
(4) נסיעת סיור כאמור בתקנה 492 (3)".

494. הפעלת רשיון שירות: "לא יפעיל אדם קו שירות אלא לפי רשיון שירות ובהתאם לתנאיו"

היו"ר אברהם פורז:

	 1000 ₪ קנס.

חוה ראובני:

	 ישנה בעיה משפטית ביחס לתקנה 493 ו- 494, אני מבקשת לשנות ב- 493, זו תקנה היא בעצם הצד השני של המטבע של תקנה 494. זו מונית שניתן עליה רשיון לנסיעת שירות, מה מותר לנסוע בה. זה למעשה הצד השני של המטבע של 494.

היו"ר אברהם פורז:

	 למונית שירות אסור לעשות ספיישלים?

חוה ראובני:

	 מותר לה.

היו"ר אברהם פורז:

	 אז מה העבירה?

דן לינק:

	מדובר על מונית שיש לה רשיון לקו שירות מסוים. כתוב שאם היא חלק מתאגיד שניתן לו, למשל חברת מוניות כללית שניתנה לה הרשות לנוסע בקו אחר, אז זאת לא תהיה עבירה אם היא תיסע לפי מה שניתן לה במקור.

היו"ר אברהם פורז:

	 250 ₪ זה נראה סביר.

חוה ראובני:

	 אבל נתנו ל- 494 קנס של 1000 ₪, וזה הצד השני של אותו מטבע, המעשה שהנהג עשה יכול להיכנס בשניהם. דברנו על זה שהעבירה היא בתקנה 494 "לא יפעיל אדם קו שירות אלא לפי רשיון שירות ובהתאם לתנאיו", אם הוא עובר על 493, אז ממילא הוא עובר על 494 ולכן 493 בכלל לא צריך להיות בצו. זה בכלל לא נוסח כעבירה.

צבי יוזנט:

	אז נמחק את 493 ובזה נפתרה הבעיה.

חוה ראובני:

	 זה יכול לחול גם על 492.


היו"ר אברהם פורז:

	 אז גם 492 נמחק.

חוה ראובני:

	500. לוחיות זיהוי במונית:" בעל מונית חייב להתקין בתוך המונית לוחית קבועה בתוך המונית בחלק העליון של העמוד שבין הדלתות בצד ימין בה יצוין מספר רשיון המונית וכן שם בעל המונית" אחר כך יש תאור של סוג האותיות, צבע גובה וכו'.

	מלבד זה עליו לשים "מתקן בחלק העליון שבין הדלתות מצד שמאל עליו יותקן כרטיס ובו יצוין שמו של הנוהג במונית באותיות עבריות ולטניות"  רקע  הכרטיס וכו'. "לא ינהג אדם מונית שעליהם לא הותקנו לוחיות אלה".

היו"ר אברהם פורז:

	 500 ₪.

חווה ראובני:

	 504. התנהגות נהג מונית :
(1) "נהג מונית יעזור לנוסע במידת הצורך, בהיכנסו למונית ובצאתו ממנה, בהטענת מטענו ופריקתו. 
(2) מבלי לגרוע מאמור בתקנת משנה (א) יחולו הוראות התקנות"...ופה יש הפניה לכל תקנות האוטובוסים שדברנו עליהם.

יפעת רווה:

	יש לי הערה, בתקנה 500 צריך לקחת בחשבון שכתוב באותיות עבריות ולטיניות, ומשרד התחבורה צריך לשקול להכניס גם את השפה הערבית שהיא שפה רשמית במדינת ישראל.

היו"ר אברהם פורז:

	 אבל אז צריך לכתוב גם ברוסית.

יפעת רווה:

	אבל ערבית זו שפה רשמית בישראל.

אתי בנדלר:

	 זה מעוגן בתקנות, ההערה שלך חשובה והיא נרשמה בפרוטוקול, אבל בפועל צריך לפנות למשרד התחבורה שיפעל בנדון.

היו"ר אברהם פורז:

	 זו אמנם שפה רשמית אבל באופן מעשי זה לא חיוני. אני מניח שמוניות שעובדות עם המגזר הערבי כתובות בערבית ולא בעברית.  התקנה מאושרת.

חווה ראובני:

	 506. סלי אשפה במונית: "במונית יימצאו בכל עת סלי אשפה מסוג שאשרה רשות הרישוי, אחד ליד מושב הנהג והשני ליד המושב האחורי".

היו"ר אברהם פורז:

	 100 ₪ מספיק לזה.

חווה ראובני:

	 507. סימון מונית: 
(1) "לא יסיע אדם נוסע במונית ולא יפעילה אלא אם כן היא מסומנת בסימני היכר כמפורט בתוספת הרביעית, או כפי שקבעה רשות הרישוי בהודעה ברשומה.
(2) סימני ההיכר של המונית ואופן התקנתם מפורטים במפרט הטכני של סימני ההיכר למוניות המופקד במשרד המפקח על התעבורה בירושלים..."

היו"ר אברהם פורז:

	 זו מונית מאושרת שלא מופיעה כמפרט, או חאפער?

רוני אהרונוביץ:

	במונית, בכל מדינה נאורה בעולם, יש סימון שאתה רואה מרחוק אם היא תפוסה או פנויה. בארץ אין. יש להם "כובע" אין שום בעיה לעשות תקנה שהכובע יהיה מואר או כבוי.

היו"ר אברהם פורז:

	 אתה צודק.

צבי יוזנט:

	ומה יהיה ביום?

רוני אהרונוביץ:

	גם ביום אתה יכול לראות את זה.

היו"ר אברהם פורז:

	 יש עניין שידעו ם המונית פנויה או תפוסה.

רחל אביב:

	מה שיש בכובע הירוק אדום, האדום מור להיות התראה של מפגע. כל עוד זה קיים, אי אפר לתת לו תפקיד אחר.

היו"ר אברהם פורז:

	 אם המונית נוסעת בלילה והיא תפוסה, האינפורמציה שהיא מונית לא מעניינת אף אחד.

לאה ורון:

	 אבל היא אומרת שתפקיד הכובע הוא ביטחוני.


היו"ר אברהם פורז:

	 אני לא מדבר על החצי השני של האזעקה, אני מדבר על עצם השלט של המונית.

רחל אביב:

	נניח שמונית תפוסה, לשיטתך צריך לכבות את התאורה לגמרי מפני שזה לא רלוונטי. משמעות האור שבכל זאת קיים, לא הצהוב, הירוק או האדום, זה שהנהג יכול לאותת על מצוקה דווקא בגלל שהיא תפוסה.

היו"ר אברהם פורז:

	 אם יש לי שני פנסים, אחד למצוקה ואחד כללי, נניח שהמצוקה יידלק בעת חירום, השני, הכללי, ידלק אם המונית פנויה, אם היא תפוסה הוא יהיה כבוי.

רחל אביב:

	לדבר הזה היה פתרון שהיה לו שילוט מואר על גב המונה.

היו"ר אברהם פורז:

	 אבל אין היום מונה, לא רואים אותו יותר.

רחל אביב:

	אז יכול להיות שצריך לחשוב על מערכת אחרת אבל לא לנתק את האור הבטיחותי.

היו"ר אברהם פורז:

	 עם מי צריך לדבר על זה?

צבי יוזנט:

	עם אלכס, הוא אחראי על תחבורה ציבורית.

היו"ר אברהם פורז:

	 אני מבקש שתכתבי לו מכתב.

אתי בנדלר:

	 יש תקנה אחרת שמחייבת נהג מונית לא לברר אם לקחת אותי, מה שקורה זה שהוא עוצר, שואל לאן ואז הוא מחליט אם כדאי לו או לא כדאי לו. ברגע שאני אדע שהוא פנוי אז אני אדע גם למה הוא שואל אותי.

היו"ר אברהם פורז:

	לדעתי הוא צודק לחלוטין, ונתקלתי בזה בהרבה מקומות בעולם, שכשהמונית תפוסה, הן עוברות ואתה לא מרים את היד ומאותת לה באופן היסטרי.


אתי בנדלר:

	 ולעומת זאת אם הוא פנוי עליו למלא את תפקידו.

היו"ר אברהם פורז:

	 אז אנחנו נכתוב כאמור מכתב בנדון למר אלכס לנגר.

חווה ראובני:

	 507 מאושר?

היו"ר אברהם פורז:

	 פנס המצוקה צריך להישאר, את מדברת על מונית שהיא חוקית אבל לא מסומנת? 250 ₪ יספיק.

חווה ראובני:

	 אנחנו עוברים להסדרים לגבי נמל התעופה בן גוריון.
516. רשיון שירות בנתב"ג:
(ב)"לא יסיע אדם ולא ירשה לאחר להסיע מהנמל נוסעים במונית בנסיעת שירות או בנסיעה מיוחדת אלא לפי רשיון שנתנה לו הרשות ובהתאם לתנאיו וכן בהתאם לכללים ולתנאי ההיתר או האישור שניתנו לו לפי הכללים.
(3) לא יעמיד אדם, לא יחנה ולא ירשה לאחר להעמיד או להחנות רכב, אלא בהתאם לכללים"
הכללים, אגב, הם אלו כללי רשות שדות התעופה, הסעת נוסעים בנמל התעופה בן גוריון.

היו"ר אברהם פורז:

	 רשות שדות התעופה עשתה מכרז נתנה לאיזה חברה שגובה כסף, ולא מוכנה עכשיו לקבל היתר, זה רק גורם לזה שיש הפקעת מחיר במחיר שאתה יוצא מהשדה. אתה יודע שאותה חברה שזכתה שם, מוניות הדר, מסיעה אותך מתל-אביב לשדה ב- 45 ₪ ומהשדה לתל-אביב ב- 90 ₪. זאת מפני שלכיוון אחד, מהשדה החוצה יש להם מונופול, ופנימה אין להם והוא מתחרה עם אחרים. אני לא יודע מה רשות שדות התעופה מקבלת מהם.

דוד בוקר:

	היא מקבלת מעשר. נדמה לי כעשרה ₪ על כל רכב. כל יציאה של מונית שהסדרן מוציא מהשדה מלווה בקבלה והוא חייב לתת את הקבלה ביציאה, ויש על זה מעשר.

אתי בנדלר:

	 האם כללי רשות שדות התעופה הסעת נוסעים במוניות בנמל תעופה בן גוריון מאושרות על ידי ועדה כלשהי של הכנסת?

מוטי פלדמן:

	השטח הוא של רשות שדות התעופה והיא יכולה לתקן תקנות בשטח שלה.

אתי בנדלר:

	 היא יכולה לתקן תקנות אבל מדוע ועדת הכלכלה צריכה לאשר את זה?

היו"ר אברהם פורז:

	 כרגע אני לא מאשר את התקנה הזו, אני אקיים על זה דיון בהמשך. אני רוצה לדעת האם אין פה מיסוי של הנוסעים במוניות. אם הרשות רוצה לקבוע הסדר, אני רוצה לדעת הם אני שיוצא כל פעם משדה התעופה ומשלם 80 ₪, כשאני יודע שבכיוון ההפוך זה חצי מזה, מה קורה עם זה. לא שמענו את כולם, אנחנו לא יודעים את כל העובדות ואנחנו צריכים לבדוק את זה לכן נקיים על זה דיון.

צבי יוזנט:

	מה עם תקנה517 איסור שידול במוניות נתב"ג?

היו"ר אברהם פורז:

	 אני כרגע לא מאשר את שתי התקנות.

אתי בנדלר:

	 אני מבקשת שלקראת דיון כזה שיתקיים, תבדקו גם את ההיבטים של קביעה של עבירות תעבורה, אי קיום כללים של רשות שדות התעופה, אני לא בטוחה שזה נבדק קודם ושהדבר תקין. 
 
חווה ראובני:

	תקנה 569 מתייחסת לתקנה 568, לכן אקרא גם אותה: 568. "לא ינהג אדם רכב הרשום בארץ מוצאו ושאינו רשום לפי הפקודה..." רכב שנכנס לארץ עם רישוי זר לאופן זמני, כל עוד הרשיון הזר שלו בתוקף הוא לא חייב רישוי ישראלי, מכירים ברישוי הזר. "... אלא אם פוטר מחובת רישום ורשיון רכב לפי הוראות חלק זה, ונתקיימו כל אלה:
(1) ברשותו תעודה לגבי אותו רכב וכן תווית מיסים.
(2) בעלו או מי שעל שמו תווית המיסים  או בן זוגו נוהגים ברכב ו נמצאים בתוכו, זולת אם הוכח צידוק סביר להעדרם או אם הנסיעה היא לשם תיקון הרכב.
(3) נתקיימו הוראות פקודת הביטוח"

צבי יוזנט:

	אנחנו מאשרים 12 חודשים לנסוע ברכב , אז אם אין לו ניירות, והוא לא יכול להציג את הניירות מחו"ל, אז 100 ₪ זה כלום.

חווה ראובני:

	 על תקנה  568 זה הזמנה לדין. תקנה 569, מדברת על להראות את הניירות. כמו תקנה
 9(א).

צבי יוזנט:

	ואם אין לו?

חווה ראובני:

	 אז אפשר להביא אותו לדין.


היו"ר אברהם פורז:

	 250 ₪. גם בתקנה הבאה נעשה 250 ₪.

לאה ורון:

	 לתקנה 570  נקבע גם 250 ₪.

חווה ראובני:

	 מה עם תקנה 9

שולמית שמעון:

	תקנה 9(א) זו אותה תקנה של הצגת מסמכים.

אתי בנדלר:

	 זה לא אותו דבר מפני שכאן מדובר על רכב הרשום בארץ.

היו"ר אברהם פורז:

	 מישהו שבא מחו"ל צריך להיות עם המסמכים אתו, זה שונה לגמרי.

אתי בנדלר:

	 הוא לא רשום בארץ, קשה יותר לאתר את פרטיו.

שולמית שמעון:

	הנקודה היא שבשני המקרים כשהוא נוהג ללא המסמכים הוא מובא לדין, כשהוא מקבל דו"ח הזמנה לדין והוא מציג את המסמכים שלו, אנחנו עושים הסבה ל- 9(א) או לתקנה הספציפית הזו.

היו"ר אברהם פורז:

	 אז תתנו 250 ₪ לתייר הזה שהחליט לבוא לארץ עם מכונית זרה ולא מחזיק את המסמכים עליו. אם הוא שכח אותם, שישלם 250 ₪, פעם אחת נעשה אפליה לטובה לישראלים.

חווה ראובני:

	 לגבי העמוד האחרון, למעשה לא צריך לדון בו. כי עמוד האחרון מכיל רק לגבי הרשויות המקומיות , תקנות התעבורה שמבוצעות באמצעות חוקי עזר, זה למעשה אומר את זה. יש תקנות תעבורה שנאכפות על ידי המשטרה ועוד תקנות תעבורה. יש כאלה שנאכפות על ידי העירייה דרך חוקי עזר.

היו"ר אברהם פורז:

	 מה זאת אומרת דרך חוקי עזר?


חווה ראובני:

	 רחל תסביר את זה טוב ממני.

רחל אביב:

	יש מערכת חוקי עזר שהותקנה מכוח סעיפים 70 ו- 77 בפקודת התעבורה, 250, 251 בפקודת העיריות. יש רשימת עבירות שמופיעה בתוך חוקי העזר. האכיפה נחלקת ין אכיפה שמתבצעת על ידי המשטרה לפי תקנות תעבורה, לבין אכיפה שמתבצעת בדרך כלל בתוך תחומי הרשויות המקומיות על ידי פקחים שהוסמכו לכך.

	חלק ג' של הצו, הגדיר, כמו שהגדיר בחלק א', מה שעשינו עד עכשיו, את כל העבירות שנאכפות על ידי המשטרה, אותו דבר נעשה לגבי עבירות שנאכפות על ידי הרשויות המקומיות, מכוח זה שהן מפורטות בחוקי העזר. זה לא מכסה את כל העבירות שהרשויות המקומיות אוכפות, אבל זה מה שיש כרגע בצד.

חווה ראובני:

	 הכוונה כמובן שרמות הקנס יהיו זהות, איפה ששיננו את 72 שדנו בו לפני שתי ישיבות, ברור שנצטרך לשנות את זה כאן כדי שתהיה התאמה.

היו"ר אברהם פורז:

	 אנחנו חייבים לאשר את זה כדי לאפשר אכיפה לרשות המקומית. אם אנחנו לא מאשרים את זה הרשות המקומית לא יכולה לאכוף את זה?

רחל אביב:

	אם לא מאשרים את זה אז יש שתי אפשרויות, אפשרות אחת שתשארנה עבירות שקבועות בחוקי העזר ונאכפות על ידי הרשות המקומית כעבירות לא שלימות בגלל שתחסר דרגת הקנס, ולא יהיה סכום. אפשרות שניה, שיווצר מצב של חוסר התאמה. נניח בדוגמא של חניה על מדרכה, שמשטרה אוכפת אותה ב- 250 ₪ והעירייה תצטרך לאכוף אותה במשהו אחר.

היו"ר אברהם פורז:

	 יש תקנות תעבורה, בתקנות התעבורה מצדן, יש ברירת קנס. זה משנה מי רשם את הדו"ח? נניח שרשם שוטר או פקח של העירייה, מה השוני?

יפעת רווה:

	אם זה מכוח פקודת התעבורה, רק השוטר יכול לרשום דו"ח בשביל שתהיה לפקח סמכות לרשום דו"ח צריך שיהיה לו חוק עזר שאומר את אותו הדבר. למשל איסור חניה על מדרכה, ברגע שזה רק בצו התעבורה והוראות קנס, רק שוטר יכול.

היו"ר אברהם פורז:

	 למה אי אפשר לתת לפקחי עירייה אפשרות לרשום דו"חות? למה צריך שיהיה לזה חוק עזר?

יפעת רווה:

	זה נכון, האפשרות נכונה היא לתת הסמכה בחוק.

רחל אביב:

	הדרך הנכונה היא לתקן את סעיף 77.

היו"ר אברהם פורז:

	 גם פקח עירייה יכול להגיש דו"ח ומשעה שזה ברירת קנס זה ישולם לקופת העירייה.

אתי בנדלר:

	 סעיף 77 לפקודת התעבורה אומר שמועצה של עירייה או של מועצה מקומית, רשאית, בהסכמת שר פנים ושר התחבורה, להתקין בחוקי עזר בלבד, לכן זה חייב להיות לפי נוסח הפקודה כרגע.

היו"ר אברהם פורז:

	 איזה עירייה התקינה את חוקי העזר האלה?

יפעת רווה:

	כל העיריות, זה המצב היום.

היו"ר אברהם פורז:

	 אם העירייה התקינה חוק עזר, מותר לה לקבוע סכום קנס כמה שהיא רוצה?

יפעת רווה:

	לא, וזה בדיוק מה שהצו הזה בא לשנות.

אתי בנדלר:

	 כל חוקי עזר שהותקנו לפי סעיף קטן (א) יהיו בכפוף לכל תקנה שהתקין שר התחבורה בסעיפים 70 – 72.

יפעת רווה:

	המצב היום, ואם אנחנו רוצים לשמר אותו ופשוט לשנות אותו בהתאם כאן, הוא שנניח עיריית ירושלים יש לה חוק עזר בדבר חניה על מדרכה. אנחנו לא רוצים מצב שאם השוטר אוכף חניה על מדרכה זה יהיה 100 ₪ ואם העירייה אוכפת את זה זה יהיה 490 ₪.

היו"ר אברהם פורז:

	 צריך ליישר קו.

יפעת רווה:

	לכן אומרים אם יש חוק עזר שמקביל לצו התעבורה עבור הקנס, גובה הקנס יהיה אותו דבר.


היו"ר אברהם פורז:

	 זאת אומרת שאנחנו משווים את שיעורי הקנסות.

יפעת רווה:

	בדיוק.

היו"ר אברהם פורז:

	 את חייבת לבדוק את העניין המשפטי  פה, כדי שנהיה בטוחים שזה מה שאנחנו עושים פה ולא משהו אחר.

אתי בנדלר:

	 יש כאן הפניה למספר התקנות. 
	
היו"ר אברהם פורז:

	 מה שעשיתם זה לקחתם את אותם דברים שהם בסמכות העירייה ויישרתם את הקו בהתאם לסמכות כדי שהקנס יהיה תואם.

יפעת רווה:

	הגבלנו בעניין הזה את העירייה מבחינת גובה הקנסות.

אתי בנדלר:

	לגבי תקנות 72, הוועדה אישרה כל מיני- - -

יפעת רווה:

	החלקים יהיו זהים. הרעיון הוא שהתקנות בחלק ג' - - -

היו"ר אברהם פורז:

	 בזה סיימנו את התקנות, אני לא מאשר אותם באופן סופי, אני רוצה קודם לקיים דיון על שיטת הניקוד ואז נראה באופן סופי אם אין שינויים.

רוני אהרונוביץ:

	יש בעיה עקרונית עם הנושא של העיריות.

אתי בנדלר:

	 אני מבקשת שיהיה לנו נוסח כמו שאושר, לא לגבי הכל אלא על כל תקנה שיש לגביה שינוי.

רוני אהרונוביץ:

	ברגע שעירייה פונה לרשום דו"חות, יש לה אינטרס למנוע מקומות חניה, ואז בכל סמטה חשוכה  מופיע לך מעבר חציה, שאסור לעמוד 12 מטר לפניו. אם תלך לאורך שדרות נורדאו בתל- אביב תראה שסמטאות ברוחב שבקושי מכונית עוברת אותם, כולן מקווקוות במעברי חציה.

שולמית שמעון:

	זולת אם נקבע אחרת.

רוני אהרונוביץ:

	ברגע שיש לעירייה אפשרות, היא צובעת באדום לבן איך שהיא רוצה, מוסיפה מעברי חציה איפה שהיא רוצה וכך היא שוללת מקומות חנייה, גורמת לאנשים לשלם דו"חות ואז יש לה כסף. אם רק למשטרה הייתה סמכות לרשום דו"חות חניה, יכול להיות שהעירייה הייתה מתנהלת אחרת.

היו"ר אברהם פורז:

	 רשות תמרור מקומית, זה חד וחלק רק בסמכות העירייה? היא יכולה לצבוע ולעשות כאלה דברים?

צבי יוזנט:

	 בעקבות הדיונים פה נקבע שלא כל דבר יעשו בריכוזיות במשרד התחבורה, אלא להאציל סמכויות לרשויות המקומיות לעשיית ככרות וכו'. כל הטענות כל הזמן היו שהמדינה חונקת את הרשות המקומית ולא נותנת להם שום דבר.

היו"ר אברהם פורז:

	 מה אתם עושים נגד עיריית תל-אביב שמתנכלת לאורחים ומחליטה שכל היער צבועה כחול לבן, גם בפאתי העיר, במקומות עם מצוקת חניה ואין סיבה לסמן כחול לבן ולגבות כסף.

חווה ראובני:

	 היא צריכה לעשות את זה בהתייעצות עם המשטרה. סמכות רשות התמרור המקומית מלווה בהתייעצות עם קצין משטרה.

רחל אביב:

	יש תקנות ספציפיות, 17, 18, 19.

היו"ר אברהם פורז:

	 נניח עירייה מסוימת מחליטה לגבות כסף, היא מחליטה, אם יש לך תג של תושב אתה פטור, אתה מסמן במקומות חוקיים במרכז שאין שם מצוקת חניה במשך היום ומעביר אותם מפס לבן שהיו חונים עליו חינם, לכחול לבן שמשלמים כי כל המטרה היא לגבות כסף. זה לא שיקול תעבורתי בכלל. במקומות שיש מצוקת חניה, צריך לגרום שתהיה תחלופה, זה מקובל עלי. במקומות שאין מצוקת חניה, למה לסמן אותם כך?

 רחל אביב:

	תקנה 17, 18, 19 אומרת שגם תמרור שהוא ברשות הסמכות של רשות תמרור מקומית, עדיין מכיל בתוכו, מעבר להוראת המסגרת, את רשות התמרור המרכזית, ואת הצורך באישור ויכולת ההתערבות. אז הצגת הדברים כאילו שהרשות המקומית - - -


היו"ר אברהם פורז:

	 אני לא מבין את המשפט האחרון. אם עיריית תל-אביב מחליטה לסמן רחובות שלמים בכחול לבן?

רחל אביב:

	היא לא יכולה. כי הסימון כחול לבן הוא לא סימון, הוא תמרור. חלק מהתמרורים הם בסמכות רשות תמרור מקומית וחלק לא. אלה תקנות 17, 18, 19.

היו"ר אברהם פורז:

	 חניה זה באישור רשות תמרור מקומית?

רחל אביב:

	התמרור ד' 20, כחול לבן, כן. תקנה 17 אומרת ש"רשות תמרור מרכזית רשאית להורות לרשות תמרור מקומית על קביעת הסדר תנועה, שינויו, ביטולו ודרך אחזקתו. ניתנה הוראה כאמור בתקנות אלה, רשאית רשות התמרור המקומית..."- - -

היו"ר אברהם פורז:

	 זו התערבות בדיעבד. אפשר להגיד להם תשנו. אם אני מבין את התקנה נכון, רשות תמרור מרכזית, או משרד התחבורה, רשאים לבוא לעיריית תל- אביב ולהגיד שאין להם הצדקה לסימון המסוים הזה, ויש לשנותו.

רחל אביב:

	לא רק זה, רשות תמרור מרכזית יכולה להורות לרשות תמרור מקומית לסמן לעשות לפעול וכו' , זו תקנה 17. תקנה 18 שזו חלוקת הסמכויות בים שתי הרשויות התמרור "סמכות רשות תמרור מקומית, זולת אם הורתה רשות תמרור מרכזית אחרת, רשאית רשות תמרור מקומית לאחר התייעצות עם קצין משטרה להציב לסמן או לסלק בכל דרך שבתחומה..." ויש כאן רשימת תמרורים. שוב, זה כפוף לסמכות על של רשות תמרור מרכזית.

היו"ר אברהם פורז:

	 מי עוסק בעניין הזה במשרד התחבורה?

צבי יוזנט:

	הכל אלכס, ונדמה לי שאתה צריך להזמין אותו אליך  לדבר על הרבה נושאים.

אתי בנדלר:

	 יש את תקנות התעבורה כפי שקראת אותם, למעשה מדובר ביחסי הכוחות בין משרד התחבורה לבין הרשויות המקומיות. יש מאבק מאד משמעותי שבו רשויות מקומיות תובעות יותר סמכויות, גם בתחום התמרור, שיעבירו אותם אליהם. הצרכים בעניין הזה, גם הדברים שם בסמכות ברורה של אישור מראש של רשות התמרור המרכזית, האישור ניתן כמעט כדבר שבשגרה, אם רשות התמרור המקומית או מי שעומד בראשה, הם מספיק חזקים מול משרד התחבורה. יש את לשון התקנות ויש איך שהדברים עובדים בפועל. 
	

היו"ר אברהם פורז:

	 בכל אופן דעתי איננה נוחה לשימוש בתמרור למטרות גביית כסף. אני חושב שבמרכז העיר, ובמקומות שיש בהם מצוקת חניה צריך ליצור תחלופה וליצור מצב שחונים בתשלום. מצד שני, אני לא חושב שבפריפריה יש לזה הצדקה.

אתי בנדלר:

	 איש לא יעודד את פניך שהסימון נעשה רק לגביית כספים.

רוני אהרונוביץ:

	הם צובעים גם מעברי חניה במקומות שלא צריכים, וכן אדום לבן, אין ברירה, חייבים לעמוד באדום לבן כי אין מקום חניה אחר, וזה הכסף.

היו"ר אברהם פורז:

	 יש מקומות שמסמנים יותר מידי.

רחל אביב:

	אני חושבת שנוצרה פה אי הבנה בסיסית ממה שאמר אדון אהרונוביץ. כשמדברים על סימון הכוונה היא לתמרור, אין סימון גרידא.

היו"ר אברהם פורז:

	 בסדר, זו הכוונה. בזה סיימנו להיום, אנחנו נעשה דיון נוסף על הדברים האלה. סגן השר אבי יחזקאל פנה אלי לפני שבועיים וביקש ממני להחיש את הדיון בעניין הניקוד. נקבע עכשיו בהקדם דיון בשיטת הניקוד החדשה.

חווה ראובני:

	 דבר נוסף זה על תחולה. על פי משטרת ישראל שיתחילו לבצע את הצווים, שיתחילו להיכנס לתוקף אחרי 6 חודשים.

היו"ר אברהם פורז:

	 אין לי בעיה לאשר את זה כרגע כדי שיתחילו תוך 6 חודשים, השאלה אם אנחנו לא נהיה חייבים בתיקונים אחרי שנדון בשאלת הניקוד.

אתי בנדלר:

	 אתה אומר שבשלב זה אתה לא מאשר את זה. ברגע שזה יאושר יחלו 6 חודשים.

היו"ר אברהם פורז:

	 תצטרכו לחכות קצת, יכול להיות אחרי שאשמע יותר על הניקוד, משהו ישתנה, נראה הכל כחבילה אחת. כרגע לא אישרנו שום דבר, ולכשיאושר הצו לאחר הבחינה, תחולתו תהיה תוך ששה חודשים. תודה רבה לכולם.

הישיבה ננעלה בשעה 14:00



  

 






